Asetenam Nsɛm: Kristofo Ntetee Pa a Minyae Aboa Me Ama Mayɛ Frɔmfrɔm | Woodworth Mills\nƆwɛn-Aban—Nea Adesua Nsɛm Wom | February 2019\nKENKAN WƆ Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Czech Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Finnish Fon French Ga Garifuna Georgian German Gitonga Greek Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nKristofo Ntetee Pa a Minyae Aboa Me Ama Mayɛ Frɔmfrɔm\nWoodworth Mills Anom Asɛm\nANADWO dasum bi, na yegyina Niger Asubɔnten kɛse no ho. Ná asubɔnten no da yɛn anim tɛtrɛɛ; na ano yɛ den, na na ne tɛtrɛtɛ bɛyɛ kwansin baako (kilomita 1.6). Saa bere no, na Nigeria Ɔmanko no rekɔ so denneennen. Enti sɛ yɛyɛ sɛ yebetwa Niger Asubɔnten no a, na yɛde yɛn nkwa reto asiane mu. Nanso, na ɛsɛ sɛ yetwa, na yɛyɛɛ saa mpɛn pii. Ɛyɛɛ dɛn na mebaa saa tebea yi mu? Ma menka nea ɛkɔɔ so ansa na wɔrewo me nkyerɛ wo.\nMe papa John Mills bɔɔ asu wɔ New York City afe 1913. Saa bere no, na wadi mfe 25. Onua Russell na ɔmaa asubɔ kasa no. Ɛno akyi no, ankyɛ na Paapa kɔɔ Trinidad. Ɛhɔ na ɔwaree Constance Farmer; na ɔyɛ Bible Suani a ɔyɛ nsi. Ná Paapa boa n’adamfo William R. Brown ma oyi “Photo-Drama of Creation.” Wɔyɛɛ saa kosii sɛ wɔmaa William R. Brown ne ne yere kɔsomee wɔ Afrika Atɔe fam afe 1923. Paapa ne Maame kɔɔ so yɛɛ wɔn som adwuma wɔ Trinidad. Ná wɔn mmienu nyinaa wɔ anidaso sɛ wɔbɛkɔ soro.\nNÁ YƐN AWOFO DƆ YƐN\nM’awofo woo mma nkron. Wɔde wɔn ba a odi kan no too Rutherford. Saa bere no, na Onua Rutherford na ɔyɛ Watch Tower Bible and Tract Society no titenani. Bere a wɔwoo me December 30, 1922 no, wɔde me too Clayton J. Woodworth a na ɔyɛ The Golden Age (seesei wɔfrɛ no Nyan!) no samufo. Yɛn awofo hwɛɛ yɛn mu biara ma owiee mfitiase sukuu, nanso nea wosii so dua pa ara ne botae a na yɛde besisi yɛn ani so wɔ Yehowa som mu. Ná Maame wɔ akyɛde soronko; ná otumi kyerɛkyerɛ Kyerɛwnsɛm no mu ma ɛka koma. Ná Paapa taa ka Bible mu nsɛm kyerɛ yɛn; ɔreyɛ saa a, na ɔtoto ne nsa ne ne nan dannan ne ho ma asɛm no yɛ anika.\nAdwuma a wɔyɛe no sow aba pa. Wɔn mmabarima nnum no mu mmiɛnsa kɔɔ Gilead Sukuu. Yɛn nuanom mmea no mu mmiɛnsa yɛɛ akwampae adwuma mfe pii wɔ Trinidad ne Tobago. Yɛn awofo nam wɔn nkyerɛkyerɛ ne wɔn nhwɛso pa so boa maa yɛn ase timii wɔ “Yehowa fie.” Sɛnea wɔhyɛɛ yɛn nkuran no boaa yɛn ma yɛtenaa yɛn “Nyankopɔn fie adiwo,” na yɛyɛɛ frɔmfrɔm.—Dw. 92:13.\nYɛn fie na na yehyiam kɔ asɛnka. Ná akwampaefo no hyia wɔ hɔ, na na wɔtaa bɔ Onua George Young ho nkɔmmɔ. Onua Young yɛ ɔsɛmpatrɛwfo a ofi Canada a na waba Trinidad. Ná m’awofo de anigye ka Onua ne Onuawa Brown a bere bi na wɔne wɔn yɛ asɛnka adwuma no ho asɛm. Nanso, saa bere no de, na Onua ne Onuawa Brown resom wɔ Afrika Atɔe fam. Weinom nyinaa na ɛkaa me koma ma mifii asɛnka adwuma ase bere a na madi mfe du no.\nSƐNEA YEFII ASƐNKA ADWUMA NO ASE\nSaa bere no, na yɛn nsɛmma nhoma no mu nsɛm ano yɛ hyew. Ná ɛkasa tia atoro som, aguadifo a wɔpɛ mfaso bɔne, ne amanyɔsɛm mu wontwiwontwi. Wei maa asɔfo no piapiaa nea na ɔreyɛ amrado no adwuma wɔ Trinidad no ma ɔbaraa Yehowa Adansefo nhoma nyinaa wɔ afe 1936 mu. Yɛde nhoma no nyinaa siei, nanso yɛkɔɔ so de yɛɛ asɛnka adwuma kosii sɛ ne nyinaa sae. Ná yɛde nsaano krataa ne nsɛm a wɔakyerɛkyerɛw agu nkrataa so fa mmɔnten so; ɛtɔ da a na yɛtena sakre so na ɛyɛ saa. Ná anuanom bi a wofi kurow bi a ɛde Tunapuna de kar a akasam si so ba, na na yɛne wɔn kɔ Trinidad nkuraase a ɛwɔ akyirikyiri kɔka asɛmpa no. Ná ɛyɛ anigye pa ara! Saa ɔsom adwuma a na yɛyɛ no na ɛhyɛɛ me nkuran ma mebɔɔ asu bere a na madi mfe 16.\nTunapuna asɛnka kuw a na wɔde kar a akasam si so kɔ asɛnka\nNtetee pa a minya fii m’abusua mu ne ɔsom adwuma a meyɛɛ no me mmofraase no na ɛma minyaa ɔpɛ sɛ mɛyɛ ɔsɛmpatrɛwfo. Afe 1944 no, mekɔkaa Onua Edmund W. Cummings ho wɔ Aruba. Saa bere no nyinaa na ɛwɔ me komam sɛ mɛyɛ ɔsɛmpatrɛwfo. Nkaedi a yɛyɛɛ no afe 1945 no, yɛn ani gyei pa ara sɛ yenyaa nnipa du ma wɔbaa ase. Afe a edi hɔ no, yɛtew asafo a edi kan wɔ supɔw no so.\nMewaree Oris no, ɛmaa m’asetena yɛɛ frɔmfrɔm pa ara\nƐno akyi bere tiaa bi no, midii Oris Williams a na me ne no yɛ adwuma no adanse wɔ bɔnnɔ so. Oris ne me gyee akyinnye denneennen; nea enti a na ɔreyɛ saa ne sɛ, na ɔpɛ sɛ ɔkyerɛ sɛ nea wɔde akyerɛkyerɛ no no yɛ nokware. Nanso, bere a osuaa Bible no, obehuu nokwasɛm a ɛwɔ Onyankopɔn Asɛm mu ankasa, na ɔbɔɔ asu January 5, 1947. Bere bi akyi no, yɛn mu biara ani begyee ne yɔnko ho, na yɛwaree. Oris fii akwampae adwuma ase November 1950. Mewaree Oris no, ɛmaa m’asetena yɛɛ frɔmfrɔm pa ara.\nƆSOM ADWUMA A ƐYƐ ANIGYE A YƐYƐE WƆ NIGERIA\nAfe 1955 no, wɔtoo nsa frɛɛ yɛn sɛ yɛmmra Gilead Sukuu. Bere a yɛresiesie yɛn ho akɔ no, me ne Oris gyaee adwuma a na yɛyɛ no, na yɛtɔn yɛn fie ne agyapade foforo a na yɛwɔ, na yefii Aruba. Yewiee Gilead adesuakuw a ɛto so 27 July 29, 1956, na wɔde yɛn kɔɔ Nigeria.\nYɛne Nigeria Betel abusua wɔ Lagos, 1957\nSɛ Oris hwɛ n’akyi a, nea ɔka ne sɛ: “Sɛ obi reyɛ asɛmpatrɛw adwuma a, ɛtɔ da a, nneɛma kɔ yiye, na ɛtɔ da nso a, nneɛma nkɔ yiye. Nanso, ne nyinaa mu no, Yehowa honhom betumi aboa onii no ama wagyina. Ná me kunu pɛ sɛ ɔyɛ ɔsɛmpatrɛwfo, nanso me de, na enni me koma mu koraa. Ná mepɛ sɛ meware wo mma na metete wɔn. Nanso, bere a mibehui sɛ ɛsɛ sɛ yɛyɛ ntɛm de nsi ne ahokeka yɛ asɛmpaka adwuma no, mesesaa m’adwene. Eduu bere a yewiee Gilead no, na masi m’adwene pi sɛ mɛyɛ asɛnka adwuma no sɛ ɔsɛmpatrɛwfo. Bere a yɛreforo po so hyɛn a wɔfrɛ no Queen Mary no, Worth Thornton a na ɔyɛ adwuma wɔ Onua Knorr ɔfese no yɛɛ yɛn ‘Baabae!’ Ɔka kyerɛɛ yɛn sɛ yɛbɛyɛ adwuma wɔ Betel. Miguu ahome kaa sɛ: ‘Oo, asɛm bɛn ni?’ Nanso, ankyɛ koraa na misuaa sɛnea mɛtena Betel, na m’ani begyee ɛhɔ asetena ho. Wɔmaa me dwumadi ahorow wɔ hɔ. Adwuma a m’ani gyee ho pa ara ne adwuma a wɔma mekɔyɛɛ wɔ baabi a wogye ahɔho no. Mepɛ nnipa, na saa adwuma yi ma mihyiaa anuanom a wɔyɛ Nigeriafo. Wɔn mu pii bɛba hɔ no, na mfutuma abɔ wɔn, na wɔabrɛ, na na sukɔm ne ɔkɔm de wɔn. Ná m’ani gye pa ara sɛ mɛboa wɔn ama wɔanya biribi adwudwo wɔn bo na wɔanya awerɛkyekye. Weinom nyinaa yɛ ɔsom kronn a yɛde ma Yehowa, na ɛno maa me koma tɔɔ me yam, na m’ani gyei.” Nokwasɛm ne sɛ, adwuma biara a wɔde maa yɛn no ma yɛyɛɛ frɔmfrɔm.\nBere bi a yɛn abusua no hyiaa mu wɔ Trinidad afe 1961 no, Onua Brown kaa osuahu a ɛyɛ anigye a onyae wɔ Afrika no bi kyerɛɛ yɛn. Afei, me nso mekaa nkɔso a yɛrenya wɔ ɔsom adwuma no mu wɔ Nigeria no ho asɛm. Onua Brown fii ɔdɔ mu de ne nsa too me kɔn mu, na ɔka kyerɛɛ Paapa sɛ: “Johnny, wonkɔɔ Afrika da, nanso Woodworth akɔ hɔ!” Paapa nso kaa sɛ: “Worth, yere wo ho! Yere wo ho!” Ná mepɛ sɛ meyɛ me som adwuma yiye. Enti, nkuranhyɛ a saa anuanom a wɔde mfe pii asom Yehowa de maa me no maa mehyɛɛ mu den.\nWilliam “Bible” Brown ne ne yere Antonia hyɛɛ yɛn nkuran pa ara\nAfe 1962 no, minyaa hokwan kɔɔ Gilead adesuakuw a ɛto so 37 kogyee ntetee foforo; yɛde abosome du na esuaa ade. Onua Wilfred Gooch na saa bere no na ɔyɛ Nigeria baa dwumadibea sohwɛfo. Ɔkɔɔ Gilead adesuakuw a ɛto so 38, na wɔde no kɔɔ England. Ɛbaa saa no, wɔma mebɛyɛɛ Nigeria baa dwumadibea sohwɛfo. Misuasuaa Onua Brown, enti na mitutu akwan pii. Wei ma mihuu anuanom a wɔwɔ Nigeria a wɔda me koma so no yiye. Ɛwom, nneɛma a nkurɔfo a wɔwɔ aman a wodi yiye so wɔ no, na saa anuanom no nni bi de, nanso na wɔwɔ anigye ne akomatɔyam. Wei ma ɛda adi sɛ, ɛnyɛ sika anaa ahonyade a obi wɔ ɛnna ɛma ne koma tɔ ne yam. Wohwɛ tebea a na wɔwom a, na ɛyɛ nwonwa sɛ wotumi siesie wɔn ho kama ba adesua. Ná wɔn mu pii foro trotro ne bolekajas * anaa nnua kar na ɛba nhyiam. Mpɛn pii no, wubehu nsɛm a ɛyɛ anika a wɔakyerɛkyerɛw agu saa bɔs no ho. Emu baako ne: “Nsu koko na ɛdan bɛyɛ ɛpo kɛse.”\nSaa asɛm no yɛ nokware pa ara! Kakra biara a obiara tumi yɛ no, ɛboa; yɛn nso yɛyɛɛ yɛn fam de. Afe 1974 no, Nigeria bɛyɛɛ ɔman a ɛto so mmienu a enyaa adawurubɔfo 100,000; United States ne ɔman a edi kan nyaa adawurubɔfo 100,000. Ná adwuma no anya nkɔso ankasa!\nBere a Nigeria Ɔmanko a ɛkɔɔ so wɔ afe 1967 kosi afe 1970 gu so nyinaa no, na yɛrenya saa nkɔso yi. Abosome pii twaam a na baa dwumadibea no nte yɛn nuanom a wɔwɔ Biafra a ɛwɔ Niger Asubɔnten no agya no nka. Ná ɛsɛ sɛ yɛfa ɔkwan biara so de honhom fam aduan kɔma wɔn. Sɛnea mekaa no mfiase no, yɛbɔɔ mpae de yɛn ho too Yehowa so, na yetwaa asubɔnten no mpɛn pii.\nMekae sɛnea na yɛde yɛn nkwa to asiane mu twa Niger Asubɔnten no pa ara. Ná asraafo a wɔtotow atuo basabasa no betumi akum yɛn. Saa ara na na yare ne asiane afoforo nso betumi akum yɛn. Sɛ wutumi twa Nigeria aban asraafo a wosusuw sɛ onipa biara yɛ onipa bɔne no ho mpo a, nea na ɛyɛ hu pa ara ne sɛ wobɛfa Biafrafo a na wɔaka wɔn ahyɛ mu no mu. Da bi, metenaa korow mu wɔ Asaba twaa Niger Asubɔnten a ano yɛ den no anadwo kɔɔ Onitsha kɔhyɛɛ asafo mu mpanyimfo nkuran wɔ Enugu. Yɛsan twaa kwan kɔhyɛɛ mpanyimfo a wɔwɔ Aba no den. Ná wɔahyɛ mmara wɔ hɔ sɛ edu anadwo a, mma obiara nsɔ kanea. Yɛwɔ Port Harcourt no, aban asraafo no tumi sian Biafra asraafo a na wɔwɛn wɔ kurotia no ho baa kurow no mu. Enti yɛyɛɛ ntɛm bɔɔ mpae de nhyiam no baa awiei.\nSaa nhyiam ahorow no ma yetumi boaa yɛn nuanom a wɔda yɛn koma so no ma wonyaa awerɛhyem sɛ Yehowa dɔ wɔn, na ɔbɛhwɛ wɔn. Yɛsan nso de afotu a na wohia saa bere no pa ara maa wɔn sɛ, ɛnsɛ sɛ wogyina ɔfã biara akyi, na mmom ɛsɛ sɛ wɔma baakoyɛ tena wɔn mu. Anuanom a wɔwɔ Nigeria no tumi faa ɔko a na ɛyɛ hu no mu a wɔannyina ɔfã biara akyi. Ɛmfa ho sɛ na ɔtan wɔ mmusua a ɛwɔ hɔ ntam no, wɔdaa no adi sɛ wɔwɔ ɔdɔ, na wɔyɛ Kristofo a baakoyɛ wɔ wɔn mu. Ɛyɛ hokwan kɛse a minyae sɛ sɔhwɛ bere kɛse a ɛte saa mu no, na meka wɔn ho!\nAfe 1969 no, wɔyɛɛ “Asase so Asomdwoe” Amanaman Ntam Nhyiam wɔ Yankee Stadium, New York. Onua Milton G. Henschel na na ɔyɛ nhyiam no guamtenani. Me na na meyɛ ne boafo, na misuaa nneɛma pii fii ne hɔ. Wei baa bere pa mu, efisɛ afe 1970 no, yɛyɛɛ “Nnipa a Wɔsɔ N’ani” Amanaman Ntam Nhyiam wɔ Lagos, Nigeria. Ɔmanko no akyi pɛɛ na yɛyɛɛ saa nhyiam yi, enti yɛbɛka pa ara sɛ Yehowa na ɔboaa yɛn ma yetumi yɛe. Yɛyɛɛ nhyiam no wɔ kasa 17 mu; ná wɔnyɛɛ bi saa da. Nnipa 121,128 na wɔbaa ase. Onua Knorr ne Onua Henschel ne ahɔho a wɔhanee wimhyɛn fii United States ne England baa nhyiam no, asubɔ da no, wohui sɛ wɔbɔɔ nnipa pii pa ara asu. Efi Pentekoste besi saa bere no, na Kristofo a wɔn dodow te saa mmɔɔ asu saa da; na wɔn dodow yɛ 3,775! Metumi aka sɛ, wɔ m’asetena nyinaa mu no, saa nhyiam no a meboa ma wɔyɛe no ne bere a na minni adagyew koraa. Adawurubɔfo dodow a wɔbaa asafo no mu no, merenka sɛ na wɔdɔɔso, na mmom mɛka sɛ na wɔdɔɔso pa ara!\nNnipa 121,128 na wɔbaa “Nnipa a Wɔsɔ N’ani” Amanaman Ntam Nhyiam no bi. Kasa ahorow 17 na wɔkae wɔ nhyiam no ase, na Ibo ka ho\nBɛboro mfe 30 a mesomee wɔ Nigeria no, m’ani gyei sɛ ɛtɔ da a, na mede bere tiaa bi yɛ ɔmansin sohwɛfo adwuma ne dantaban sohwɛfo adwuma wɔ Afrika Atɔe fam. Asɛmpatrɛwfo no ani sɔe sɛ mekɔsraa wɔn mu biara hyɛɛ wɔn nkuran! Ɛyɛ me anigye pa ara sɛ minyaa hokwan maa wɔn awerɛhyem sɛ asafo no mmuu n’ani nguu wɔn so! Saa adwuma yi ma mihui sɛ, sɛ woma afoforo hu sɛ wudwen wɔn ho a, ɛma wɔyɛ frɔmfrɔm na ɛhyɛ wɔn den. Afei nso, ɛma baakoyɛ tena Yehowa ahyehyɛde no mu.\nƆhaw ne yare a ɔko no de bae no, ɛyɛ Yehowa mmoa so nkutoo na yetumi gyinaa ano. Yehui sɛ Yehowa reboa yɛn bere nyinaa. Oris kaa sɛ:\n“Yɛn mmienu nyinaa nyaa atiridiinini mpɛn pii. Bere bi de, ade tɔɔ Worth so ma yɛde no kɔɔ ayaresabea wɔ Lagos. Wɔka kyerɛɛ me sɛ anhwɛ a obewu, nanso anigyesɛm ne sɛ, wanwu! Bere a n’ani so tetew no no, ɔkaa Onyankopɔn Ahenni ho asɛm kyerɛɛ ɔyarehwɛfo a na ɔrehwɛ no no. Akyiri yi, me ne Worth kɔsraa ɔyarehwɛfo no sɛ yɛrekɔboa no ama wate Bible no ase yiye. Ná ɔyarehwɛfo no din de Owura Nwambiwe. Ogyee nokware no, na akyiri yi, ɔbɛyɛɛ asafo mu panyin wɔ Aba. Me nso mitumi boaa nnipa pii ma wɔbɛsom Yehowa; nkramofo a na wɔmfa wɔn som nni agorɔ mpo ka ho. Afei Nigeriafo a yehuu wɔn yiye na yɛdɔɔ wɔn no nso maa yɛn ani gyei pa ara. Yɛn ani gyee wɔn amammerɛ, wɔn amanne, ne wɔn kasa ho.”\nAde foforo a yesuae ni: Yehui sɛ, sɛ yebetumi ayɛ frɔmfrɔm bere a yɛresom wɔ ɔman foforo so a, na ɛsɛ sɛ yɛdɔ yɛn nuanom ɛmfa ho sɛ ɛsono wɔn amammerɛ.\nBere a yɛsomee wɔ Nigeria Betel akyi no, afe 1987 no, wɔmaa yɛn dwumadi foforo sɛ yɛnkɔyɛ asɛmpatrɛw adwuma wɔ supɔw bi a ɛyɛ fɛ a ne din de St. Lucia wɔ Caribbean. Ná ɛhɔ adwuma no yɛ anigye pa ara, nanso yehyiaa nsɛnnennen foforo wɔ hɔ. Afrika de, na ɔhaw a ɛwɔ hɔ ne sɛ, na ɔbarima baako tumi ware mmea pii. Nanso, St. Lucia de, na ɔbarima ne ɔbea tena sɛ awarefo bere a wɔnwaree. Onyankopɔn Asɛm a tumi wom no kaa yɛn Bible asuafo bebree koma ma wɔyɛɛ nsakrae.\nMfe 68 a yɛde waree no nyinaa, na medɔ Oris pa ara\nBere a yɛrenyin na yɛn ahoɔden so retew no, Akwankyerɛ Kuw no yii wɔn yam de yɛn kɔɔ wiase nyinaa adwumayɛbea ti wɔ Brooklyn, New York, U.S.A. afe 2005. Da biara da, meda Yehowa ase sɛ ɔma minyaa Oris sɛ me yere. Owu a ɔyɛ yɛn tamfo no faa no afe 2015, na ɛyaw a ne wu no ama midi de, mintumi nka. Ná ɔyɛ ɔhokafo pa, na ɔwɔ ɔdɔ, na na ɔyɛ me yere a medɔ no Mfe 68 a yɛde waree no nyinaa, na medɔ Oris pa ara. Yehui sɛ nea ɛma yɛn ani gye wɔ aware mu ne asafo no mu nyinaa ne sɛ, yebebu tiyɛ, yebeyi yɛn yam de bɔne akyɛ, yɛabrɛ yɛn ho ase bere nyinaa, na yɛada honhom aba no adi.\nSɛ yɛn abam bu anaa nneɛma nkɔ yiye a, na yɛsrɛ Yehowa sɛ onhyira adwuma a yɛreyɛ no so. Yehui sɛ bere biara a yɛbɛyɛ nsakrae no, na nneɛma yɛ yiye, na daakye de, ɛbɛkyɛn!—Yes. 60:17; 2 Kor. 13:11.\nYehowa ahyira adwuma a m’awofo ne afoforo yɛe wɔ Trinidad ne Tobago no so. Amanneɛbɔ bi a wɔde too gua nnansa yi kyerɛ sɛ, nnipa 9,892 na wɔaba nokware no mu. Aruba nso, anuanom pii yeree wɔn ho hyɛɛ asafo a na mewom no den. Ɛnnɛ, asafo 14 a ɛrenya nkɔso na ɛwɔ saa supɔw no so. Nigeria de, adawurubɔfo a wɔwɔ hɔ no dodow akɔ anim pa ara akodu 381,398. Supɔw St. Lucia nso, adawurubɔfo 783 na wɔreka Yehowa Ahenni no ho asɛm.\nSeesei madi mfe 90 ne akyi. Dwom 92:14 ka wɔn a wɔadua wɔn wɔ Yehowa fie no ho asɛm sɛ: “Sɛ wofuw dwen mpo a, wɔbɛsow aba, na wɔbɛkɔ so ayɛ akɛse ne frɔmfrɔm.” M’ani sɔ dwuma a wɔde me adi wɔ Yehowa som mu no pa ara. Kristofo ntetee pa a minyae no ahyɛ me nkuran ama masom Yehowa yiye. Yehowa adɔe nti, wama ‘mayɛ frɔmfrɔm wɔ me Nyankopɔn fie adiwo.’—Dw. 92:13.\n^ nky. 18 Hwɛ Nyan! a ɛbaa March 8, 1972, Borɔfo de no kr. 24-26.\nShare Share Kristofo Ntetee Pa a Minyae Aboa Me Ama Mayɛ Frɔmfrɔm\nw19 February kr. 26-30\nKura Wo Mũdi Mu!\nHwehwɛ Ahobrɛase Na Sɔ Yehowa Ani\nAdɛn Nti Na Ɛsɛ Sɛ Yɛkyerɛ Nneɛma Ho Anisɔ?\nSɛnea Wɔdaa Ɔdɔ Ne Atɛntrenee Adi Wɔ Tete Israel\nASETENAM NSƐM Kristofo Ntetee Pa a Minyae Aboa Me Ama Mayɛ Frɔmfrɔm\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM February 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM February 2019\nShare Share ƆWƐN-ABAN—NEA ADESUA NSƐM WOM February 2019\nƆWƐN-ABAN—NEA ADESUA NSƐM WOM February 2019\nMasi Me Bo Sɛ Meremma Me Nsam Ngow\nSɛnea Minyaa Ɔma Mu Anigye


Nkɔmhyɛ a etia Babilon (1-64)\nMediafo bedi Babilon so nkonim prɛko pɛ (8-12)\nƆtow nhoma no too Eufrate mu (59-64)\n51 Nea Yehowa aka ni: “Hwɛ, merema mframa a ɛsɛe adeAbɔ Babilon+ ne wɔn a wɔtete Leb-Kamai* no. 2 Mɛsoma wɔn a wohuw hwiit so akɔ Babilon,Na wobehuw no ama n’asaase ada mpan.Na wɔbɛba no so wɔ afã nyinaa, amanehunu da no.+ 3 Nea okuntun agyan mu* no, mma onnkuntun mu bio. Na mma obiara nnsɔre mmfa dade ataade nnhyɛ. Munnhu ne mmerante mmɔbɔ.+ Monsɛe n’asraafo nyinaa. 4 Na wobekunkum wɔn agu Kaldeafo asaase so;Wɔn a wɔde ade awowɔ wɔn no begu ne mmɔnten so.+ 5 Asafo Yehowa, Israel ne Yuda Nyankopɔn no nnyaw wɔn hɔ.*+ Nanso bɔne ahyɛ wɔn asaase* no so ma wɔ Israel Kronkronni no ani so. 6 Munguan mfi Babilon,Na munguan mpere mo nkwa.*+ Monhwɛ na ne bɔne nti, moanwuwu. Efisɛ bere a Yehowa de betua bɔne so ka aso. Ɔretua no ka wɔ nea wayɛ ho.+ 7 Babilon ayɛ sika kɔkɔɔ kuruwa wɔ Yehowa nsam;Wama asaase nyinaa abobow. Amanaman no anom ne nsã no.+Ɛno nti na amanaman no abobɔ adam no.+ 8 Babilon ahwe ase mpofirim, na wabubu.+ Ne nti, munsu nteɛteɛm!+ Ne yaw no nti, mompɛ balsam ngo mma no;ebia ne ho bɛtɔ no.” 9 “Yɛyɛɛ biara sɛ yɛbɛsa Babilon yare, nanso ne ho antɔ no. Munnyaw no hɔ, na momma yɛnkɔ; obiara nkɔ n’asaase so.+ Efisɛ n’atemmu akodu soro;Akɔ ara akodu mununkum mu.+ 10 Yehowa abu atɛntrenee ama yɛn.+ Mommra, momma yɛnka Yehowa yɛn Nyankopɔn no adwuma ho asɛm wɔ Sion.”+ 11 “Monsew agyan ano;+ momfa akyɛm.* Yehowa akanyan Media ahemfo no honhom,+Efisɛ ɔpɛ sɛ ɔsɛe Babilon. Ɛyɛ Yehowa na ɔretua bɔne so ka; ɔretua bɔne so ka ama n’asɔrefi. 12 Momfa ahyɛnsode*+ nsi Babilon fasu so. Momma ɔwɛn no mu nyɛ den. Momma awɛmfo nnyinagyina hɔ. Mompɛ wɔn a wɔbɛkɔ akɔtetɛw. Efisɛ Yehowa afa adwene,Na nea wahyɛ bɔ sɛ ɔde bɛyɛ Babilonfo no, ɔbɛyɛ.”+ 13 “O ɔbea a wote nsu pii so,+A wowɔ agyapade pii,+W’awiei aba, na mfaso a wunya no to atwa.*+ 14 Asafo Yehowa aka ɔno ara ne ho* ntam sɛ,‘Mɛma mmarima ayɛ wo mu ma; wɔbɛdɔɔso te sɛ ntutummɛ,Na wo nti, wɔbɛbɔ ose.’+ 15 Ɔno na ɔde ne tumi yɛɛ asaase,Na ɔde ne nyansa maa asaase tim hɔ;+Ɔno na ɔde ne nhumu trɛw ɔsoro mu.+ 16 Sɛ ɔma ne nne so a,Nsu bobom wɔ soro,Na ɔma mununkum* fi asaase anoano foro kɔ soro. Ɔyɛ anyinam ka osu ho,*Na ɔde mframa fi n’adekora adan mu ba.+ 17 Nnipa nyinaa yɛ wɔn ade te sɛ nea wonni adwene ne nimdeɛ. Ɔtomfo biara ani bewu wɔ ne honi ho,+Efisɛ ne dade honi* no yɛ nnaadaa,Na honhom* biara nni wɔn mu.+ 18 Wɔyɛ adehunu,*+ biribi a nkurɔfo hwɛ serew. Sɛ wɔn akontaabu da ba a, wɔbɛsɛe. 19 Yakob Kyɛfa de, ɔnte sɛ eyinom,Efisɛ Ɔno na ɔyɛɛ nneɛma nyinaa,N’agyapade poma no mpo, ɔno na ɔyɛe.+ Asafo Yehowa ne ne din.”+ 20 “Woyɛ m’aporibaa a mede kɔ ɔko, m’akode,Efisɛ wo na mede wo bebubu amanaman. Wo na mede wo bɛsɛe ahenni ahorow. 21 Wo na mede wo bebubu ɔpɔnkɔ ne nea ɔte no so. Wo na mede wo bebubu ɔko teaseɛnam ne nea ɔte mu. 22 Wo na mede wo bebubu ɔbarima ne ɔbea. Wo na mede wo bebubu akwakoraa ne abarimaa. Wo na mede wo bebubu aberante ne ababaa. 23 Wo na mede wo bebubu oguanhwɛfo ne ne nguan. Wo na mede wo bebubu okuafo ne ne mmoa a ɔde wɔn funtum asaase. Wo na mede wo bebubu amradofo ne asoafo. 24 Na metua Babilon ne Kaldeafo nyinaa ka,Bɔne a wɔayɛ wɔ mo anim wɔ Sion no nyinaa nti,”+ Yehowa asɛm ni. 25 “O bepɔw a wosɛe ade, me ne wo anya,”+ Yehowa asɛm ni,“Wo a wosɛe asaase nyinaa;+ Mɛteɛ me nsa wɔ wo so, na mamunumunum wo afi abotan mu abɛhwe fam,Na mɛma woayɛ bepɔw a ahyew.” 26 “Nnipa remfa ɔbo a wɔde bɛto ntwea so ne ɔbo a wɔde bɛto fapem mfi wo mu,Efisɛ wobɛdan amamfo afebɔɔ,”+ Yehowa asɛm ni. 27 “Momma ahyɛnsode* so wɔ asaase no so.+ Mommɔ abɛn wɔ amanaman mu. Munyi* amanaman no mma wɔne no nkɔko. Momfrɛfrɛ Ararat+ ne Mini ne Askenas+ ahenni nkɔ no so. Mompɛ obi a ɔbɛboaboa dɔm ano akɔ no so. Momma apɔnkɔ mmra sɛ ntutummɛ manyamanya. 28 Munyi* amanaman no,Media ahemfo,+ n’amradofo ne n’asoafo nyinaa,Ne nsaase a wodi so nyinaa mma wɔne no nkɔko. 29 Na asaase bɛwosow na ahinhim,Efisɛ adwene a Yehowa afa wɔ Babilon ho no bɛba muAma Babilon asaase ayɛ biribi a ɛyɛ hu, na obiara rentena hɔ.+ 30 Babilon mmarima a wonim ko no agyae ko. Wɔtete wɔn abannennen mu. Wɔn ahoɔden asa.+ Wɔayɛ sɛ mmea.+ Wɔde ogya ato n’afi mu. Wɔabubu nea ɔde abrambram n’apon akyi no.+ 31 Ommirikatufo baako tu mmirika kohyia ommirikatufo foforo,Na ɔsomafo baako kohyia ɔsomafo foforo,Na wɔkɔbɔ Babilon hene amanneɛ sɛ nkurɔfo adi ne kurow no nyinaa so,+ 32 Na wɔafa baabi a wɔfa twa asu no nyinaa,+Na wɔde ogya ahyew akorow a wɔde mmɛw* ayɛ no,Na asraafo no abɔ hu.” 33 Na nea asafo Yehowa, Israel Nyankopɔn no aka ni: “Babilon babea te sɛ awiporowbea. Bere aso sɛ wotiatia no so tim fam. Ɛrenkyɛ koraa na ne twabere adu.” 34 “Babilon hene Nebukadnesar* amene me;+Wama m’adwene atu afra. Wama mayɛ sɛ ade a hwee nni mu. Wamene me te sɛ ɔwɔ kɛse bi;+Ɔde me nneɛma pa ahyɛ ne yafunu ma. Wahohoro me kɔ. 35 Nea ɔte Sion no ka sɛ, ‘Ayayade a wɔde yɛɛ me* no, ebi mmra Babilon so!’+ Na Yerusalem nso ka sɛ, ‘Me mogya mmra Kaldeafo so!’” 36 Enti nea Yehowa aka ni: “Hwɛ, medi w’asɛm ama wo,+Na metua no ka ama wo.+ Mɛma ɛpo a ɛda ne hɔ no ayow, na mama ne mmura ayoyow.+ 37 Babilon bɛdan abo asum hɔ,+Na ayɛ sakraman tenabea,+Na ɛbɛdan biribi a ɛyɛ hu ne biribi a nkurɔfo bɛtɛɛ wɔn anom ahwɛ,*Na obiara rentena hɔ.+ 38 Wɔn nyinaa bɛbobom sɛ agyata;* Wobepow te sɛ agyata mma.” 39 “Ɛda a wɔn akɔnnɔ bɛba no, mɛtow wɔn pon na mama wɔabobow,Sɛnea ɛbɛyɛ a wɔn ho bɛsɛpɛw wɔn.+Afei wɔbɛda afebɔɔ,Na wɔrensɔre bio,”+ Yehowa asɛm ni. 40 “Mede wɔn besian aba te sɛ nguan mma a wɔrekokum wɔn,Te sɛ adwennini ne mpɔnkye.” 41 “Hwɛ sɛnea wɔakyere Sesak,*+Hwɛ sɛnea wɔafa asaase nyinaa Ayeyi no!+ Hwɛ sɛnea Babilon adan biribi a ɛyɛ hu wɔ amanaman no mu! 42 Ɛpo atwiw afa Babilon so. N’asorɔkye bebrebe no akata no so. 43 Ne nkurow adan biribi a ɛyɛ hu, asaase a nsu nni so ne anwea pradadaa. Asaase a obiara rentena so, na onipa biara rentwam mfa hɔ.+ 44 Metu m’ani asi Bel so+ wɔ Babilon,Na nea wamene no, mɛma wafe aba.+ Amanaman remmom yuu nkɔ ne nkyɛn bio,Na Babilon fasu bedwiriw agu.+ 45 Me man, mumfi ne mu!+ Munguan mpere mo nkwa*+ mfi Yehowa abufuhyew mu!+ 46 Mommma mo koma nntu, na mommmɔ hu, amanneɛbɔ a mobɛte wɔ asaase no so nti. Afe baako, amanneɛbɔ no bɛba,Na afe a edi hɔ no, mobɛte amanneɛbɔ foforo,Ɛyɛ awudisɛm a ɛwɔ asaase no so ne sodifo a wasɔre atia sodifo foforo ho amanneɛbɔ. 47 Enti hwɛ! nna bi reba,Saa bere no, metu m’ani asi Babilon ahoni no so. N’asaase nyinaa anim begu ase,Na nkurɔfo a wobekunkum wɔn no bɛtotɔ wɔ ne mu.+ 48 Ɔsoro ne asaase ne nea ɛwom nyinaaBɛto Babilon ho ahurusi dwom,+Efisɛ asɛefo no befi atifi fam aba no so,”+ Yehowa asɛm ni. 49 “Ɛnyɛ Israelfo a wɔakunkum wɔn no nko ara na Babilon ma wɔtotɔe,+Na mmom asaase sofo a wɔakunkum wɔn no nyinaa nso totɔe wɔ Babilon. 50 Mo a moaguan afi sekan ano, monkɔ. Munnnyina hɔ!+ Mumfi akyirikyiri nkae Yehowa,Na monkae Yerusalem nso wɔ mo koma mu.”+ 51 “Wɔagu yɛn anim ase, efisɛ yɛate adapaatwa. Aniwu akata yɛn anim,Efisɛ ahɔho* aba Yehowa fi kronkronbea no so.”+ 52 “Enti hwɛ! nna bi reba,” Yehowa asɛm ni,“Saa bere no metu m’ani asi n’ahoni no so,Na wɔn a wɔapirapira no bɛpenepene* wɔ n’asaase nyinaa so.”+ 53 “Sɛ Babilon foro kɔ soro,+Na ɔma n’abantenten yɛ den sɛ dɛn mpo a,Me nkyɛn na n’asɛefo no befi aba,”+ Yehowa asɛm ni. 54 “Tie! Wɔte nteɛteɛm wɔ Babilon,+Ɔsɛe kɛse nnyigyei wɔ Kaldeafo asaase so,+ 55 Efisɛ Yehowa resɛe Babilon,N’ano denneennen no, ɔbɛma waka atom,Na wɔn asorɔkye bebu afa so te sɛ nsu pii. Wɔbɛte wɔn nne nnyigyei no. 56 Na ɔsɛefo no bɛba Babilon so;+Wɔbɛkyere ne mmarima a wonim ko no.+Wobebubu wɔn agyan mu pasaa,Efisɛ Yehowa yɛ Onyankopɔn a otua bɔne so ka.+ Nea ɛte biara, obetua ka.+ 57 Mɛma ne mpanyimfo ne n’anyansafo abobow,+N’amradofo ne n’asoafo ne ne mmarima a wonim ko no.Na wɔbɛda afebɔɔ,Na wɔrensɔre bio,”+ Ɔhene a ne din de asafo Yehowa no na waka. 58 Nea asafo Yehowa aka ni: “Babilon fasu trɛw, nanso wobedwiriw ne nyinaa agu,+N’apon yɛ atenten, nanso wɔde ogya bɛhyew. Aman no bɛbrɛ agu kwa;Amanaman no bɛbrɛ wɔn ho ayɛ adwuma, nanso ogya na ɛbɛhyew no.”+ 59 Akwankyerɛ yi na odiyifo Yeremia de maa Maseia ba Neria ba+ Seraia, bere a ɔne Yuda hene Sedekia kɔɔ Babilon, n’ahenni afe a ɛto so anan mu no. Seraia na na ɔhwɛ ɔhene nneɛma so.* 60 Yeremia kyerɛw mmusu a ɛbɛba Babilon so no nyinaa wɔ nhoma baako mu, nsɛm a ɔkyerɛw tiaa Babilon yi nyinaa. 61 Bio nso, Yeremia ka kyerɛɛ Seraia sɛ: “Sɛ wudu Babilon, na wuhu kurow no a, kenkan nsɛm yi nyinaa den. 62 Na ka sɛ, ‘O Yehowa, wo na wokae sɛ kurow yi bɛsɛe, na obiara rentena mu, onipa ne aboa nyinaa. Na ɛbɛdan amamfo afebɔɔ.’+ 63 Na sɛ wokenkan nhoma yi wie a, fa kyekyere ɔbo na tow to Eufrate bun mu. 64 Afei ka sɛ, ‘Saa na Babilon bɛmem a ɛrensɔre bio da,+ mmusu a mede reba no so no nti; na wɔbɛbotow.’”+ Ɛha na Yeremia nsɛm no si.\n^ Ɛbɛyɛ sɛ ɛyɛ din bi a wɔde frɛ Kaldea bere a wɔmpɛ sɛ obiara behu sɛ Kaldea ho asɛm na wɔreka.\n^ Nt., “otiatia agyan so.”\n^ Nt., “mmaa wɔnyɛɛ akunafo.”\n^ Kyerɛ sɛ, Kaldeafo asaase.\n^ Ebetumi nso akyerɛ, “monhyɛ mo agyan kotoku ma.”\n^ Anaa “frankaa.”\n^ Nt., “wo mfasonya kuruwa no ayɛ ma.”\n^ Anaa “ahuhude.”\n^ Nt., “Munhyira.”\n^ Nt., “wɔde yɛɛ me ne me honam.”\n^ Anaa “besi apini.”\n^ Anaa “ɔyɛ apiafohene.”


Suasua Mose Gyidi | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Gyidi nti bere a Mose nyinii no, wampɛ sɛ wɔfrɛ no Farao babea ba.”—HEB. 11:24.\nSƐ YƐHWƐ MOSE NHWƐSO NO A, YEBEYI NSƐMMISA YI ANO SƐN?\nNsonsonoe bɛn na ɛwɔ honam fam nneɛma ne honhom fam ademude mu?\nDɛn na Yehowa yɛ de boa yɛn ma yɛyɛ adwuma a ɔde ahyɛ yɛn nsa no?\nAdɛn nti na ɛsɛ sɛ yegyen yɛn ani hwɛ yɛn akatua?\n1, 2. (a) Bere a Mose dii mfe 40 no, gyinae bɛn na osii? (Hwɛ mfonini a ɛwɔ adesua yi mfiase no.) (b) Adɛn nti na Mose paw sɛ ɔne Onyankopɔn nkurɔfo behu amane?\nNÁ Mose nim nea obetumi anya wɔ Egypt. Ohuu adan akɛse akɛse a asikafo tete mu. Ná ɔyɛ ɔdehye, na ‘wɔkyerɛɛ no Egyptfo nyansa nyinaa.’ Ebia nneɛma a osuae no bi ne abakɔsɛm, nsoromma ho nsɛm, akontaabu, ne abɔde ho nyansahu. (Aso. 7:22) Sɛ Mose pɛ sika, ahode, tumi, ne anuonyam wɔ Egypt a, anka ɔremmrɛ ho koraa. Eyinom yɛ nneɛma a ɛbɛyɛ den ama Egyptfo pii sɛ wɔn nsa bɛka.\n2 Nanso bere a Mose dii mfe 40 no, osii gyinae bi, na ɛbɛyɛ sɛ Farao ne n’abusua ante ase. Na Mose mpɛ sɛ ɔtena ahemfie hɔ. Sɛ ahemfie asetena na ɔmpɛ a, ɛnde sɛ obetumi ayɛ sɛ Egyptni biara kɛkɛ? Dabi; ɛno nso na ɔmpɛ. Ɛnde, dɛn na na ɔpɛ? Ne gyidi nti, na ɔpɛ sɛ ɔyɛ akoa! (Monkenkan Hebrifo 11:24-26.) Mose gyidi nti, na otumi hu tra nneɛma a atwa ne ho ahyia. Na ɔwɔ gyidi wɔ “Onii a wonhu no no” mu, na na onim sɛ Onyankopɔn bɔhyɛ biara bɛbam.—Heb. 11:27.\n3. Nsɛmmisa abiɛsa bɛn na yebesusuw ho wɔ adesua yi mu?\n3 Yɛn nso, ɛsɛ sɛ yɛhwɛ tra nea ani tumi hu. Ɛsɛ sɛ yɛyɛ “nnipa a wɔwɔ gyidi.” (Heb. 10:38, 39) Ɛnde, momma yensusuw Mose ho asɛm a ɛwɔ Hebrifo 11:24-26 no ho. Eyi bɛhyɛ yɛn gyidi den. Bere a yɛresusuw ho no, yɛnhwɛ sɛ yebenya nsɛmmisa abiɛsa yi ho mmuae a: Ɔkwan bɛn so na Mose gyidi boaa no ma ɔpoo honam akɔnnɔ? Bere a wɔbɔɔ no ahohora no, ɔkwan bɛn so na ne gyidi ma ohui sɛ hokwan a woanya resom Yehowa no som bo paa? Adɛn nti na Mose ‘gyen n’ani hwɛɛ akatua no’?\nƆPOO HONAM AKƆNNƆ\n4. Ná Mose bu “bɔne mu anigye” sɛn?\n4 Mose gyidi nti, ohui sɛ “bɔne mu anigye” yɛ bere tiaa mu ade. Ebetumi aba sɛ ebinom anhu no saa. Ebia wɔkae sɛ, ‘Hwɛ, Egypt a abosonsom ne ahonhonsɛmdi adonnɔn no mpo abɛyɛ wiase tumidi, bere a Yehowa ankasa nkurɔfo adan nkoa!’ Nanso, na Mose nim sɛ Onyankopɔn betumi ama nneɛma asesa. Ɛwom, nnipa ani so deɛ ɛbɛyɛ sɛ nea abɔnefo redi yiye, nanso na Mose gye di sɛ saafo no renni gyina. Enti wamma ‘bɔne mu anigye a obenya bere tiaa’ bi no annaadaa no.\n5. Dɛn na ɛbɛboa yɛn ma yɛakwati ‘bɔne mu anigye a yebenya bere tiaa bi’?\n5 Wobɛyɛ dɛn akwati ‘bɔne mu anigye a wubenya bere tiaa bi’? Mma wo werɛ mfi sɛ “bɔne mu anigye” twam hwim. Wo gyidi bɛma woahu sɛ “wiase ne n’akɔnnɔ retwam.” (1 Yoh. 2:15-17) Gye bere susuw ho hwɛ: Dɛn na ɛda hɔ retwɛn abɔnefo a wonnu wɔn ho? Bible se ‘nea ɛhɔ yɛ toro na wogyina.’ Anokwa, abɔnefo awiei yɛ awerɛhow! (Dw. 73:18, 19) Sɛ bɔne bi regyigye wo a, bisa wo ho sɛ, ‘Mepɛ sɛ ewie me sɛn?’\n6. (a) Adɛn nti na na Mose mpɛ sɛ “wɔfrɛ no Farao babea ba”? (b) Dɛn nti na yebetumi aka sɛ Mose sii gyinae pa?\n6 Mose gyidi nso kyerɛɛ no nea ɛsɛ sɛ ɔyɛ wɔ n’asetenam. “Gyidi nti bere a Mose nyinii no, wampɛ sɛ wɔfrɛ no Farao babea ba.” (Heb. 11:24) Mose anka sɛ, ‘Ma mentena ahemfie ha na menkɔ so ara nsom Onyankopɔn na sika ne hokwan a menya no, mede aboa me nuanom Israelfo.’ Mmom osii ne bo sɛ ɔde ne koma, ne kra, ne n’ahoɔden nyinaa bɛdɔ Yehowa. (Deut. 6:5) Gyinae a Mose sii no yii no fii amanehunu pii mu. Egypt ademude a Mose poe no, awiei koraa no ebedii Israelfo no nsam. Nokwasɛm ne sɛ “wɔwerɛw Egyptfo ho”! (Ex. 12:35, 36) Farao anim guu ase na owui wɔ Po Kɔkɔɔ no mu. (Dw. 136:15) Mose nso ɛ? Onyaa ni ti didii mu na Onyankopɔn ma odii Israel man no anim dwoodwoo. Esii no yiye paa.\n7. (a) Sɛnea Mateo 6:19-21 ma yehu no, adɛn nti na ɛsɛ sɛ ‘yɛhyehyɛ ademude’ a ɛbɛtena hɔ daa? (b) Fa osuahu bi kyerɛ nsonsonoe a ɛwɔ honam fam ademude ne honhom fam ademude mu?\n7 Sɛ woyɛ aberantewa anaa ababaa a, ɔkwan bɛn so na gyidi a wowɔ wɔ Yehowa mu no bɛboa wo ma woahu adwuma a wobɛyɛ daakye? Fi ase siesie wo ho ma daakye. Nya Nyankopɔn bɔhyɛ mu gyidi na ‘hyehyɛ ademude’ a ɛbɛtena hɔ daa, ɛnyɛ ademude a ɛbɛtena hɔ bere tiaa bi. (Monkenkan Mateo 6:19-21.) Biribi a ɛte saa na Sophie yɛe. Na onim asaw yiye, enti nnwumakuw a ɛwɔ United States pii de sika taa n’akyi ma okosuaa asaw no ho nneɛma wɔ sukuu ahorow mu. Bio, wɔmaa no dibea kɛse wɔ adwumam. Ɔkae sɛ: “Wunnya sɛ nnipa bɛhoahoa wo saa. Na misusuw sɛ mesen me mfɛfo a aka no.” Nanso ɔkae sɛ ne nyinaa akyi no, na n’ani nnye. Afei da bi Sophie hwɛɛ video a wɔato din Young People Ask—What Will I Do With My Life? Sophie kae sɛ: “Mihui sɛ wiase no ama madi yiye na nkurɔfo hoahoa me. Nanso na mede biribi titiriw bi abɔ afɔre. Ɛno ne me som, kyerɛ sɛ me koma nyinaa a mede bɛsom Yehowa.” Enti Sophie bɔɔ mpae denneennen, na ogyaee asaw no koraa. Sɛ obu kɔmpɔ hwɛ n’akyi a, dɛn na ɔwɔ ka wɔ gyinae a osii no ho? Ɔkae sɛ: “Menhweree hwee. Sɛ mɛka a, nnɛ paa na mewɔ anigye. Me ne me kunu yɛ akwampaefo. Yennyee din wɔ baabiara, na yenni pii wɔ asetenam, nanso Yehowa wɔ yɛn afã. Na sɛ yɛto yɛn ani hwɛ Bible asuafo a yɛwɔ ne botae a esi yɛn ani so wɔ Yehowa som mu a, na yɛn ani agye kwa. Minnuu me ho da koro mpo.”\n8. Bible mu afotu bɛn na ebetumi aboa mmabun ma wɔahu nea wɔbɛyɛ daakye?\n8 Yehowa nim nea eye ma wo. Mose kae sɛ: “Dɛn na Yehowa wo Nyankopɔn hwehwɛ fi wo hɔ sɛ wubesuro Yehowa wo Nyankopɔn na woanantew n’akwan nyinaa so na woadɔ no, na wode wo koma nyinaa ne wo kra nyinaa asom Yehowa wo Nyankopɔn, na woadi Yehowa ahyɛde ne ne mmara a mede rema wo nnɛ yi so, na asi wo yiye?” (Deut. 10:12, 13) Sɛ woyɛ ɔbabun a, hwehwɛ adwuma a ɛbɛboa wo ma wode “wo koma nyinaa ne wo kra nyinaa” asom Yehowa. Nya awerɛhyem sɛ woyɛ saa a, ‘ebesi wo yiye.’\nNÁ N’ANI SƆ NE SOM\n9. Adɛn nti na na ɛnyɛ mmerɛw sɛ Mose bɛyɛ adwuma a Yehowa de ahyɛ ne nsa no?\n9 Mose buu “Nea Wɔasra No no ahohorabɔ sɛ ahonyade kɛse sen Egypt ademude” nyinaa. (Heb. 11:26) Kyerɛwnsɛm no ka Mose ho asɛm sɛ “Nea Wɔasra No” anaa “Kristo.” Eyi kyerɛ sɛ Yehowa ankasa na ɔpaw no sɛ onni Israelfo no anim mfi Egypt. Ná Mose nim sɛ eyi nyɛ adwuma a ɛda fam, na na ebinom bɛbɔ no ahohora mpo. Wo deɛ hwɛ, bere bi ɔno ara ne nua Israelni bisaa no sɛ: “Hena na ɔpaw wo obirɛmpɔn ne ɔtemmufo wɔ yɛn so?” (Ex. 2:13, 14) Akyiri yi Mose ankasa bisaa Yehowa sɛ: “Ɛbɛyɛ dɛn na Farao atie me?” (Ex. 6:12) Mose antena hɔ ammooboo asɛm no ho, na mmom ɔde too Yehowa anim. Dɛn na Yehowa de boaa Mose ma otumi yɛɛ adwumasono a ɔde hyɛɛ ne nsa no?\n10. Dɛn na Yehowa de boaa Mose ma otumi yɛɛ adwuma a ɛhyɛ ne nsa no?\n10 Nea edi kan, Yehowa ka kyerɛɛ Mose sɛ: “Medi w’akyi.” (Ex. 3:12) Nea ɛto so abien, Yehowa ma ohuu ne din no ho biribi de hyɛɛ no den. Yehowa kae sɛ: “Mɛyɛ Me Ho Nea Mepɛ Sɛ Meyɛ.” * (Ex. 3:14) Nea ɛto so abiɛsa, Onyankopɔn maa no tumi a ɔde bɛyɛ anwonwade de akyerɛ sɛ ɔno na asoma no. (Ex. 4:2-5) Nea ɛto so anan, Yehowa paw Aaron kaa Mose ho sɛ ɔmmoa no na ɔnyɛ ne kyeame. (Ex. 4:14-16) Ansa na Mose rebewu no, na onim paa sɛ Onyankopɔn bɛbɔ ne nkoa kyidɔm ma wɔayɛ adwuma biara a ɔde ahyɛ wɔn nsa. Enti ɔka kyerɛɛ ne nanmusini Yosua pen sɛ: “Yehowa di w’anim. Ɔka wo ho, ɔrempo wo, na ɔrennyaw wo. Enti nsuro na mmɔ hu.”—Deut. 31:8.\n11. Adɛn nti na na Mose bu dwumadi a ɛhyɛ ne nsa no sɛ biribi a ɛsom bo paa?\n11 Yehowa boaa Mose ma ɔyɛɛ adwumasono a ɛhyɛ ne nsa no. Mose ankasa buu adwuma a Yehowa de ama no no sɛ “ahonyade kɛse sen Egypt ademude.” Wo deɛ hwɛ sɛ woanya hokwan resom ade nyinaa so Tumfoɔ Nyankopɔn! Dɛn paa na ɛsen eyi? Egypt ɔdehye bɛn na obetumi de ne nsa asi ne bo sɛ ɔne obi a Yehowa ankasa asra no sɛ onni ne man anim yɛ pɛ? Ná Mose ani sɔ adwuma a ɛhyɛ ne nsa no, na Yehowa nso hyiraa no. Yehowa faa no sɛ n’adamfo, na bere a Mose di Israelfo anim rekɔ Bɔhyɛ Asase no so no, Yehowa maa no tumi de yɛɛ “ahoɔdenne ne ahude” pii.—Deut. 34:10-12.\n12. Hokwan bɛn na Yehowa ama yɛanya a ɛsɛ sɛ yɛn ani sɔ?\n12 Yɛn nso Yehowa de adwuma bi ahyɛ yɛn nsa. Ɛyɛ “ɔsom adwuma” a ɔde maa ɔsomafo Paulo ne afoforo no. (Monkenkan 1 Timoteo 1:12-14.) Yɛn nyinaa wɔ hokwan sɛ yɛka asɛmpa no. (Mat. 24:14; 28:19, 20) Yɛn mu bi yɛ bere nyinaa asomfo. Anuanom mmarima a wɔn ho akokwaw bi yɛ asafo mu mpanyimfo ne asomfo. Nanso ebia w’abusuafo a wonnye nni ne afoforo bɛka sɛ, ‘Mfaso bɛn koraa na ɛwɔ eyinom nyinaa so?’ Ebi mpo a wɔbɛsɔre atia wo sɛ woresom Yehowa. (Mat. 10:34-37) Sɛ wotumi ka biribi de bu w’abam a, ebia w’adwenem bɛyɛ wo nãã na woabisa sɛ, ‘Ɔbrɛ bebrebe yi nyinaa, mfaso bɛn koraa na ɛwɔ so? Enti metumi ayɛ adwuma a ɛhyɛ me nsa yi ni?’ Biribi saa to wo a, ɔkwan bɛn so na gyidi bɛboa ma woakɔ so asom?\n13. Dɛn na Yehowa yɛ de boa yɛn ma yetumi yɛ adwuma a ɔde ahyɛ yɛn nsa no?\n13 Fa wo werɛ hyɛ Yehowa mu na srɛ no sɛ ɔmmoa wo. Fa wo haw ne wo dadwen nyinaa to n’anim. Anyɛ hwee koraa no, Yehowa na ɔde adwuma no hyɛɛ wo nsa, enti ɔbɛboa ma asi wo yiye. Ɔkwan bɛn so? Ɔkwan a ɔfaa so boaa Mose no ara na ɔbɛfa so aboa wo. Nea edi kan, Yehowa ahyɛ bɔ sɛ: “Mɛhyɛ wo den. Mɛboa wo. Mede me trenee nsa nifa beso wo mu denneennen.” (Yes. 41:10) Nea ɛto so abien, ɔno ankasa ama wo awerɛhyem sɛ wubetumi de wo ho ato ne bɔhyɛ so. Ɔkae sɛ: “Makasa, na mɛma aba mu; mabɔ me tirim, na mɛyɛ.” (Yes. 46:11) Nea ɛto so abiɛsa, Yehowa ama wo “tumi a ɛboro onipa de so” a wode bɛyɛ asɛnka adwuma no. (2 Kor. 4:7) Nea ɛto so anan, Yehowa wɔ asomfo wɔ wiase nyinaa a wɔnam akwannuasa nyinaa so ‘kyekye wo werɛ na wɔhyɛ wo den’ ma wutumi yɛ adwuma a ɛhyɛ wo nsa no. (1 Tes. 5:11) Bere a Yehowa hyɛ wo mpamden ma woyɛ adwuma a ɔde ama wo no, wo gyidi bɛyɛ den na wubehu sɛ hokwan a woanya resom Yehowa no som bo sen ademude biara a wubetumi anya wɔ asase so.\nMOSE ‘GYENEE N’ANI HWƐƐ AKATUA NO’\n14. Dɛn na ɛmaa Mose gye dii sɛ ɔkwan biara so, ne nsa bɛka n’akatua?\n14 Mose ‘gyenee n’ani hwɛɛ akatua no.’ (Heb. 11:26) Ɛwom, na Mose nnim biribiara a ebesi daakye, nanso kakra a onim no boaa no ma osii gyinae pa. Mose nyaa ne nana Abraham gyidi no bi, enti na ɔwɔ awerɛhyem sɛ Yehowa benyan awufo. (Luka 20:37, 38; Heb. 11:17-19) Mose de mfe 40 kɔtenaa baabi bɔɔ ne ho aguaa, na ɔne Israelfo nso de mfe 40 nantenantew sare so. Nanso daakye nwonwaso bi a na ɛda n’anim nti, wammu eyi mu biara sɛ ɔbrɛgu. Ná onnim sɛnea Onyankopɔn bɛma ne bɔhyɛ nyinaa abam, nanso gyidi nti na otumi hu n’akatua fann.\n15, 16. (a) Adɛn nti na ɛsɛ sɛ yɛma yɛn akatua tena yɛn adwenem fann? (b) Nhyira bɛn na wohwɛ kwan sɛ wubenya wɔ Onyankopɔn Ahenni mu?\n15 Wo nso ɛ? Ɛyɛ a ‘wogyen w’ani hwɛ’ w’akatua? Ampa, yennim ɔkwan pɔtee a Onyankopɔn bɔhyɛ bɛfa so abam sɛnea na Mose nnim no. Sɛ yɛhwɛ ahohiahia kɛse no sɛɛ a, ‘yennim bere a wɔahyɛ’ sɛ ɛbɛba. (Mar. 13:32, 33) Nanso yɛbɛka a, yenim Paradise a ɛreba no ho nsɛm pii sen Mose. Nneɛma a Onyankopɔn aka sɛ ɔbɛyɛ wɔ n’Ahenni mu dɔɔso, enti yebetumi ‘agyen yɛn ani’ ahwɛ na yɛatwa ho mfonini wɔ yɛn adwenem. Sɛ yetumi twa wiase foforo no ho mfonini wɔ yɛn adwenem a, ɛbɛma yɛn ho apere yɛn sɛ yɛde Ahenni nneɛma bedi kan. Adɛn ntia? Wo deɛ susuw asɛm yi ho hwɛ: Sɛ obi retɔn dan bi na wunnim dan no ho hwee a, wobɛtɔ? Ebia wobɛka sɛ, ‘Dabida!’ Ɛnde, yɛn mu biara nni hɔ a obekum ne ho akodi anidaso hunu akyi. Ɛsɛ sɛ yɛn gyidi yɛ sɛ hann bi a ɛhyerɛn ma yehu nneɛma pa a ɛda hɔ retwɛn yɛn wɔ Onyankopɔn Ahenni mu.\nƐbɛyɛ anika sɛ yɛne Yehowa asomfo te sɛ Mose bɛbɔ nkɔmmɔ! (Hwɛ nkyekyɛm 16)\n16 Ɛnde, sɛ wopɛ sɛ Onyankopɔn Ahenni no tena w’adwenem fann a, ‘gyen w’ani’ na hwɛ nea wobɛyɛ wɔ Paradise. Nhwɛso bi ni: Nnipa pii tenaa ase tete a yɛhwɛ kwan sɛ wobenyan wɔn aba Paradise. Sɛ woresua saafo no ho nsɛm wɔ Bible mu a, dwinnwen ho hwɛ nsɛm a wubebisa wɔn bere a woahyia wɔn. Wugye di sɛ nsɛm bɛn na wɔn nso bebisa wo fa nna a edi akyiri no ho? Ebia wobebisa nea woyɛe wɔ awiei bere no mu. Fa no sɛ woahyia wo nana nananom a wɔtenaa ase teteete no. Hwɛ sɛ worekyerɛkyerɛ wɔn nea Onyankopɔn ayɛ ama wɔn! Hwɛ anigye ara a ɛbɛyɛ! Afei hwɛ sɛ wo ne mmoa a wɔn ho yɛ hu te hɔ dwoodwoo. Anokwa, ɛbɛyɛ anika paa sɛ wubesua wɔn ho nsɛm pii. Bio, twa ho mfonini hwɛ sɛ nkakrankakra Yehowa ama woayɛ pɛ na wuhu paa wɔ wo mu sɛ woabɛn yɛn soro Agya no!\n17. Sɛ yɛma akatua a yebenya daakye no tena yɛn adwenem a, mfaso bɛn na yebenya?\n17 Sɛ yetwa wiase foforo no ho mfonini wɔ yɛn adwenem saa a, ɛbɛma yɛde anigye ne ahokeka asom Yehowa. Bio, ɛbɛboa yɛn ma yɛasisi gyinae a ɛkyerɛ sɛ yɛretwɛn wiase foforo a ɛbɛtena hɔ daa. Paulo kyerɛw Kristofo a wɔasra wɔn no sɛ: “Sɛ yɛn ani da nea yenhu so a, yɛkɔ so ara de boasetɔ twɛn.” (Rom. 8:25) Ɛnyɛ wɔn a wɔasra wɔn nkutoo na asɛm yi fa wɔn ho, na mmom Kristofo a wɔretwɛn daa nkwa nyinaa. Ɛwom, yɛn nsa nnya nkaa akatua no, nanso yɛwɔ awerɛhyem paa sɛ nea ebesi biara yɛn nsa bɛka, enti yɛde abotare retwɛn denneennen. Yemmu mfe dodow a yɛde asom Yehowa no sɛ ɔbrɛgu sɛnea Mose ammu ne som sɛ ɔbrɛgu no. Mmom yegye di sɛ “nneɛma a wohu no yɛ bere tiaa mu de, na nneɛma a wonhu no tena hɔ daa.”—Monkenkan 2 Korintofo 4:16-18.\n18, 19. (a) Adɛn nti na ehia paa sɛ yemia yɛn ani na yɛatumi akura yɛn gyidi mu? (b) Dɛn na yebesua wɔ asɛm a edi hɔ no mu?\n18 Sɛ yɛwɔ gyidi a, yebehu “nneɛma a yenhu” no pefee. (Heb. 11:1) Obi a odi n’akɔnnɔ akyi anaa oku ne ho hwehwɛ wiase nneɛma nnɛ no mmu Yehowa som sɛ biribi titiriw biara. Onipa a ɔte saa bu honhom mu ademude sɛ “nkwaseasɛm.” (1 Kor. 2:14) Yɛn deɛ yɛpɛ sɛ yɛtena hɔ daa, na yɛn anidaso ne sɛ yɛde yɛn ani behu owusɔre no. Eyi yɛ biribi a nnipa a wɔwɔ wiase ntumi ntwa ho mfonini mpo. Paulo bere so no, na nnipa bi frɛ no “kasatenten wura.” Ɛnnɛ nso nnipa pii bu anidaso a yɛka ho asɛm no sɛ nsɛnhunu bi.—Aso. 17:18.\n19 Ade biako a abɔ wiase nnɛ ne gyidi, nanso nnipa a wɔwɔ wiase no ara na yɛne wɔn di akɔneaba. Enti mia w’ani kura wo gyidi mu na biribiara anhwim amfi wo nsam. Srɛ Yehowa ‘na wo gyidi ansa.’ (Luka 22:32) Kɔ so ara suasua Mose na ma nneɛma abiɛsa yi ntena w’adwenem: Sɛ bɔne bi regyigye wo a, susuw ho hwɛ ne nsunsuanso. Bio, hu sɛ Onyankopɔn som yɛ adenya kɛse. Afei ‘gyen w’ani hwɛ’ daa nkwa a ɛda w’anim no. Nanso gyidi maa Mose huu nneɛma pii sen nea yɛaka yi. Asɛm a edi hɔ no bɛma yɛahu sɛnea Mose gyidi boaa no ma ohuu “Onii a wonhu no no.”—Heb. 11:27.\n^ nky. 10 Bible ho ɔbenfo bi kyerɛw Exodus 3:14 ho asɛm sɛ: “Nea ɔpɛ biara ɔbɛyɛ; biribiara ntumi nsianka no . . . Na edin [Yehowa] no yɛ Israel abannennen.Na ɛbɛma wɔanya anidaso ne awerɛkyekye a wohia biara.”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM April 2014


Genesis 38 | Intanɛt So Bible| Wiase Foforɔ Nkyerɛaseɛ\nYuda ne Tamar (1-30)\n38 Emu hɔ baabi no, Yuda fii ne nuanom nkyɛn kosii ne ntamadan wɔ baabi a ɛbɛn ɔbarima bi a ofi Adulam a ne din de Hira. 2 Ɛhɔ na Yuda huu Kaananni+ bea bi a ne papa din de Sua, enti ɔwaree no, na ɔne no dae. 3 Ɔbea no nyinsɛnee, na akyiri yi, ɔwoo ɔbabarima, na ɔtoo no din Er.+ 4 Onyinsɛnee bio woo ɔbabarima, na ɔtoo no din Onan. 5 Ɔsan woo ɔbabarima, na ɔtoo no din Sela. Ɔwoe no, na ɔwɔ* Aksib.+ 6 Akyiri yi, Yuda ware maa ne ba panyin Er; ná wɔfrɛ ɔbea no Tamar.+ 7 Nanso Yuda ba panyin Er anyɛ nea ɛsɔ Yehowa ani, enti Yehowa kum no. 8 Ɛno nti Yuda ka kyerɛɛ Onan sɛ: “Ware wo nua yere, na wo ma wo nua no.”+ 9 Nanso na Onan nim sɛ mma a ɔbɛwo wɔn no renyɛ ne dea.+ Enti sɛ ɔne ne nua yere no da a, na wama ne ho nsu asen agu fam asɛe, na wamma ne nua no annya mma.+ 10 Nea ɔyɛe no, na ɛyɛ bɔne wɔ Yehowa ani so, enti okum ɔno nso.+ 11 Yuda ka kyerɛɛ n’asebea Tamar sɛ: “Kɔtena wo papa fi na yɛ okunafo kosi sɛ me ba Sela benyin.” Nanso Yuda kae wɔ ne tirim sɛ: “Anhwɛ a na ɔno nso awu te sɛ ne nuanom.”+ Ɛnna Tamar kɔtenaa ne papa fi. 12 Bere bi akyi no, Yuda yere a ɔyɛ Sua+ babea no wui, na Yuda yɛɛ n’ayi. Akyiri yi, ɔne n’adamfo Hira a ofi Adulam+ no kɔɔ wɔn a wotwitwa ne nguan ho nwi no hɔ wɔ Timna.+ 13 Obi bɛka kyerɛɛ Tamar sɛ: “Hwɛ, w’asebarima rekɔ Timna akotwitwa ne nguan ho nwi.” 14 Ɛnna oyii ataade a ɛkyerɛ sɛ ɔyɛ okunafo no guu hɔ, na ɔde ntama kataa ne kɔn mu de nkataanim kataa n’anim, na ɔkɔtenaa Enaim kurotia wɔ Timna kwan so, efisɛ na wahu sɛ Sela anyin nanso wɔmfaa no mmaa no aware.+ 15 Bere a Yuda ani bɔɔ no so no, osusuwii sɛ ɔyɛ tuutuuni, efisɛ na wakata n’anim. 16 Enti ɔman kɔɔ ne nkyɛn kae sɛ: “Mesrɛ wo, ma me ne wo nna.” Ná onnim sɛ ɛyɛ n’asebea.+ Ɛnna ɔbea no kae sɛ: “Dɛn na wode bɛma me ansa na wo ne me ada?” 17 Ɛnna Yuda kae sɛ: “Mɛsoma ma wɔde apɔnkye ba abrɛ wo.” Na ɔbea no bisaa no sɛ: “Dɛn na wode bedi agyinam ansa na wode aba?” 18 Na ɔkae sɛ: “Dɛn na memfa nni agyinam?” Obuae sɛ: “W’ahyɛnsode kawa+ ne wo hama ne wo poma.” Ɛnna ɔde maa no, na ɔne no dae ma onyinsɛnee. 19 Afei ɔsɔre koyii ne nkataanim no guu hɔ, na ɔhyɛɛ ne kuna ataade no. 20 Afei Yuda somaa n’adamfo a ofi Adulam+ no sɛ ɔmfa apɔnkye ba no nkɔ na onkogye nea ɔde dii agyinam no mfi ɔbea no hɔ mmra, nanso wanhu no. 21 Obisabisaa nnipa a wɔwɔ kurom hɔ no sɛ: “Tuutuuni* bea a ɔtaa tena Enaim kwankyɛn no wɔ he?” Ɛnna wɔkae sɛ: “Tuutuuni biara mmaa ha da.” 22 Afei ɔsan n’akyi kɔbɔɔ Yuda amanneɛ sɛ: “Manhu ɔbea no, na kurom hɔfo nso se, ‘Tuutuuni biara mmaa ha da.’” 23 Ɛnna Yuda kae sɛ: “Ma ɔmfa na yɛn anim angu ase. Me de, mede apɔnkye no somae, hu na woanhu no.” 24 Afei bɛyɛ abosome abiɛsa akyi no, obi ka kyerɛɛ Yuda sɛ: “W’asebea Tamar adan tuutuuni, na ɛnam so ma wanyinsɛn.” Ɛnna Yuda kae sɛ: “Momfa no mmra na wɔnhyew no.”+ 25 Bere a wɔde no reba no, ɔsoma kɔɔ n’asebarima hɔ kɔkae sɛ: “Ɔbarima a nneɛma yi yɛ ne dea no, ɔno na ɔne me anyinsɛn.” Ɔtoaa so sɛ: “Mesrɛ wo, hwɛ sɛ ahyɛnsode kawa ne hama ne poma yi yɛ hena dea.”+ 26 Ɛnna Yuda hwɛe, na ɔkae sɛ: “Ɔbea yi yɛ ɔtreneeni sen me, efisɛ mamfa no amma me ba Sela.”+ Na ɔne no anna bio. 27 Afei n’awo duu so no, na nta na ɛwɔ ne yam. 28 Ɔrewo no, mmofra no baako yii ne nsa puei, na nea ogye awo no de hama kɔkɔɔ kyekyeree ne nsa, na ɔkae sɛ: “Oyi na odii kan bae.” 29 Nanso bere a ɔtwee ne nsa kɔɔ mu no, ɛhɔ ara na ne nua no fii adi; enti nea ɔregye awo no kae sɛ: “Hwɛ sɛ woapae apue!” Enti wɔtoo no din Peres.*+ 30 Afei ne nua a wɔde hama kɔkɔɔ kyekyeree ne nsa no dii akyi bae, na wɔtoo no din Sera.+\n^ Kyerɛ sɛ, Yuda.\n^ Nt., “Asɔrefi tuutuuni.”\n^ Ɛkyerɛ, “Pae,” ebetumi aba sɛ ɛkyerɛ awotwaa a ɔpaee no no.


Sɛnea Wode Onyankopɔn Ho Asɛm Bɛkyerɛkyerɛ Wo Mma | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hiri Motu Hmong (White) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe Moore Myanmar Ndebele Ndonga Nepali Ngabere Norwegian Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tshiluba Tsonga Tswana Turkish Twi Ukrainian Umbundu Vietnamese Waray-Waray Wayuunaiki Xhosa Zande Zulu\nWo ne wo ba nsua adebɔ ho adeɛ ma ɔnhu Onyankopɔn na ɔnnɔ no\nSɛ wo mma bɛdɔ Onyankopɔn a, gye sɛ wɔhu biribi a ɛkyerɛ sɛ Onyankopɔn te ase na ɔdɔ wɔn. Sɛ wɔbɛnya ɔdɔ ama Onyankopɔn a, ɛsɛ sɛ wɔhu no yie. (1 Yohane 4:8) Nneɛma a ɛhia sɛ wɔnya ho mmuaeɛ no bi ni: Dɛn nti na Onyankopɔn bɔɔ nnipa? Adɛn nti na Onyankopɔn ma amanehunu kɔ so? Dɛn na Onyankopɔn bɛyɛ ama yɛn daakye?—Kenkan Filipifoɔ 1:9.\nWopɛ sɛ wo mma dɔ Onyankopɔn a, ma wɔnhu sɛ wo nso wodɔ no. Ɛba saa a, wɔbɛsuasua wo.—Kenkan Deuteronomium 6:5-7; Mmebusɛm 22:6.\nWobɛyɛ dɛn akyerɛkyerɛ wo mma ama aka wɔn koma?\nOnyankopɔn Asɛm wɔ tumi. (Hebrifoɔ 4:12) Enti boa wo mma ma wɔnnya mu nteaseɛ a ɛfata. Sɛ Yesu rekyerɛkyerɛ nkurɔfoɔ a, na ɔtaa bisa wɔn nsɛm sɛnea ɛbɛyɛ a asɛm no bɛka wɔn koma. Afei nso na ɔtie wɔn na ɔkyerɛkyerɛ Twerɛnsɛm mu kyerɛ wɔn. Sɛ wo nkyerɛkyerɛ bɛka wo mma koma a, ɛsɛ sɛ wosua akwan a Yesu faa so kyerɛkyerɛeɛ no.—Kenkan Luka 24:15-19, 27, 32.\nSɛ mmɔfra no sua Bible na wɔhu sɛnea ɛfi tete Onyankopɔn ne nnipa adi nsɛm a, ɛbɛma wɔahu no yie na wɔadɔ no. Nneɛma bi wɔ www.jw.org/tw a ɛbɛtumi aboa mmɔfra ma wɔayɛ saa.—Kenkan 2 Timoteo 3:16.\nYesu ayɛ ɔdɔ ho nhwɛso pa ama okununom, ɔyerenom, awofo, ne mma. Dɛn na yebetumi asua afi ne hɔ?\nBra Bɛyɛ Yehowa Adamfo\nMmofra video, nnwom, ne dwumadi a yetumi tintim gu krataa so yi boa mmofra ma wosua nneɛma pii a ɛbɛma wɔayɛ nea ɛsɔ Onyankopɔn ani.


Забур 143 CARS - Nnwom 143 AKCB\n1Awurade, tie me mpaebɔ,\ntie me mmɔborɔsu;\nfi wo nokwaredi ne trenee mu\nbra bɛboa me.\n2Mfa wʼakoa nkɔ atemmu mu,\nna ɔteasefo biara nteɛ wɔ wʼanim.\n3Ɔtamfo no taa me,\nɔbɔ me hwe fam;\nɔma me tena sum mu\nte sɛ wɔn a wowuwuu dedaada.\n4Ɛno nti me honhom atɔ beraw wɔ me mu;\nna me koma di yaw wɔ me mu.\n5Mekae tete nna no;\nmidwinnwen wo nnwuma\nne nea wo nsa ayɛ nyinaa ho.\n6Mema me nsa so kyerɛ wo;\nwo ho sukɔm de me kra sɛ asase kesee.\n7Awurade, gye me so ntɛm;\nme honhom tɔ piti.\nMfa wʼanim nhintaw me\nanyɛ saa a mɛyɛ sɛ wɔn a wɔkɔ amoa mu no.\n8Ma mente wʼadɔe a ɛnsa da no ho asɛm daa anɔpa,\nna mede me ho ato wo so.\nKyerɛ me ɔkwan a memfa so,\nna wo na mema me kra so kyerɛ.\n9Awurade gye me fi mʼatamfo nsam,\nna wo mu na mede me ho hintaw.\n10Kyerɛ me na menyɛ wʼapɛde,\nna wo ne me Nyankopɔn;\nma wo honhom pa no\nnkogya me asasetaw so.\n11Awurade, wo din nti, kyɛe me nkwa so;\nwo trenee mu, yi me fi ɔhaw mu.\n12Fi wʼadɔe a ɛnsa da no mu mua mʼatamfo ano;\nna sɛe wɔn a wokyi me no nyinaa,\nna meyɛ wo somfo.\nAKCB : Nnwom 143


Wanya bɔne fafire? ɛbɛyɛ dɛn na Nyankopɔn de me bɔne nyinaa akyɛ me?\nAsɛmbisa: Wanya bɔne fafire? ɛbɛyɛ dɛn na Nyankopɔn de me bɔne nyinaa akyɛ me?\nMmuaeɛ: Asamafoɔ nnwuma 13:38 sɛ; ‘Enti anuanom, monhunu sɛ ɛnam oyi so na wɔka bɔne fafirie kyerɛ mo.’\nAane sei ara na ɛteɛ! Wontumi ntua wobɔne so ka. Nanso wonam gyidie ne Onyankopɔn adom ne ne mmɔborohunu so bɛtumi anya no kwa. Sɛ wopɛ sɛ wofa Yesu sɛ wo kra agyenkwa na wonya bɔnefafirie firi Nyankopɔn nkyɛn a bɔ saa mpaeɛ yi. Kae sɛ, worebɔ saa mpaeɛ yi anaa foforɔ bi ntumi nnye wo nkwa. Kristo mu gyedie nko ara na ɛtumi mma nnipa bɔnefafirie. Saa mpaeɛ yi yɛ ɔkwan a wonam Nyankopɔn mu gyedie a wowɔ de reda no ase sɛ bɔnefafarie ho akwannya wɔ hɔ. ‘Awurade Nyankopɔn, menim sɛ mayɛ bɔne atia wo a anka asotwe na ɛsɛ me. Nanso megye di sɛ Yesu Kristo atua m’asotwe so ka na menam ne mu gyidie so bɛnya bɔne fafirie. Mede me ho to wo nkwagyeɛ no so. Meda wo ase wɔ w’adom ne bɔnefafirie sonowonko a me nsa aka yi nti, Amen!’


Nea Enti a Nokware Kristofo Mfa Mmeamudua Nni Dwuma Wɔ Ɔsom Mu - Yehowa Adansefo Intanɛt Dwumadibea\nNea Enti a Nokware Kristofo Mfa Mmeamudua Nni Dwuma Wɔ Ɔsom Mu\nNNIPA ɔpepem pii ani gye mmeamudua ho na wodi no ni. The Encyclopædia Britannica frɛ mmeamudua “Kristosom agyiraehyɛde titiriw.” Nanso, nokware Kristofo mfa mmeamudua nni dwuma wɔ wɔn som mu. Dɛn ntia?\nAde titiriw nti a wɔmmfa nni dwuma ne sɛ Yesu Kristo anwu wɔ mmeamudua so. Hela asɛmfua a wɔtaa kyerɛ ase “mmeamudua” no ne stau·ros′. Nea ɛkyerɛ ankasa ne “mpuran anaa dua a wɔde asi hɔ.” The Companion Bible ka sɛ: “[Stau·ros′] nkyerɛ nnua abien a wɔde abea mu wɔ ɔkwan biara so…Biribiara nni Hela kasa a wɔde kyerɛw [Apam Foforo] no mu a ɛkyerɛ sɛ [Stau·ros′] yɛ nnua abien.”\nWɔ kyerɛw nsɛm pii mu no, Bible akyerɛwfo no de asɛmfua foforo na egyinaa hɔ maa ade a Yesu wui wɔ so no. Ɛyɛ Hela asɛmfua xy′lon. (Asomafo Nnwuma 5:30; 10:39; 13:29; Galatifo 3:13; 1 Petro 2:24) Nea saa asɛmfua yi kyerɛ ara ne “dua” anaa “abaa anaa aporibaa.”\nBere a nhoma a wɔkyerɛ ase Mmeamudua ne Mmeamudua Mu Bɔ a Hermann Fulda kyerɛwee no rekyerɛkyerɛ nea enti a na wɔtaa sɛn nnipa wɔ dua biako so mu no, ɛka sɛ: “Ná nnua nni mmeae a wɔsɛn nkurɔfo wɔ baguam no. Enti dua biako na na wotutu fam de si hɔ. Ná wɔtaa kyekyere abɔnefo no nsa a wɔama so ne wɔn anan fam dua yi ho, anaasɛ wɔde nnadewa bobom fam dua no ho.”— Das Kreuz und die Kreuzigung.\nNanso, adanse a edi mũ sen biara no fi Onyankopɔn Asɛm mu. Ɔsomafo Paulo kae sɛ: “Kristo atɔ yɛn afi mmara nnome mu, na wɔde no yɛɛ abusude maa yɛn, efisɛ wɔakyerɛw sɛ: Wɔadome obiara a ɔsɛn dua so.” (Galatifo 3:13, Twi Bible, Akuapem) Paulo faa asɛm a ɛwɔ Deuteronomium 21:22, 23 no na ɛkaa asɛm wɔ ha. Saa nkyekyɛm no ka dua biako ho asɛm pefee, na ɛnyɛ mmeamudua. Esiane sɛ saa kwan a na wɔfa so kum onipa yi ma ɔbɛyɛɛ ‘nea wɔadome no’ nti, ɛrenyɛ papa sɛ Kristofo de Kristo a wɔabɔ no asɛnduam mfonini besiesie wɔn fie.\nAdanse biara nni hɔ a ɛkyerɛ sɛ mfirihyia 300 a edi kan wɔ Kristo wu akyi no, wɔn a na wɔkyerɛ sɛ wɔyɛ Kristofo no de mmeamudua dii dwuma. Nanso, wɔ afeha a ɛto so anan no mu no, Ɔhempɔn Constantine ɔbosonsonni no bɛyɛɛ atoro Kristosom muni, na ɔde mmeamudua yɛɛ wɔn agyiraehyɛde. Ɛmfa ho adwene biara a Constantine de yɛɛ saa no, mmeamudua ne Yesu Kristo nni hwee yɛ. Nokwarem no, mmeamudua fi abosonsom mu. New Catholic Encyclopedia ka sɛ: “Ná wɔde mmeamudua di dwuma ansa na Kristosom reba, na wɔn a wɔnyɛ Kristofo nso de di dwuma.” Nhoma ahorow pii ka mmeamudua ho asɛm sɛ na wɔn a wɔsom abɔde de di dwuma, ɛnna abosonsomfo nso de di dwuma wɔ bɔbeasu ho amanne te sɛ bragoru ho afahyɛ mu.\nƐnde, dɛn nti na wɔde abosonsomfo agyiraehyɛde yi bɛhyɛɛ Kristosom mu? Ɛda adi sɛ, wɔyɛɛ saa sɛnea ɛbɛyɛ a na ɛrenyɛ den mma abosonsomfo sɛ wobegye nea wosusuw sɛ ɛyɛ Kristosom no atom. Nanso, ɛda adi pefee sɛ Bible kasa tia ɔsom a wɔde ma abosonsomfo agyiraehyɛde biara. (2 Korintofo 6:14-18) Kyerɛwnsɛm no bara ahonisom anaa abosonsom biara nso. (Exodus 20:4, 5; 1 Korintofo 10:14) Enti, nokware Kristofo wɔ nnyinaso pa bi nti a wɔmmfa mmeamudua nni dwuma wɔ wɔn som mu.*\n* Sɛ wopɛ mmeamudua ho nsɛm pii a, hwɛ Reasoning From the Scriptures, nhoma a Yehowa Adansefo atintim no kratafa 89-93.


Ma Onyankopɔn Mmoa Wo Na Ko Tia Ahonhommɔne | Ɔwɛn-Aban Adesua\nƆwɛn-Aban—Nea Adesua Nsɛm Wom | April 2019\nKENKAN WƆ Abua Acholi Afrikaans Aja Akha Albanian Altai American Sign Language Amharic Amis Angolan Sign Language Arabic Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Estonian Fijian Filipino Sign Language Finnish Finnish Sign Language Fon French Ga Garifuna Georgian German Gitonga Greek Greenlandic Guadeloupean Creole Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Javanese Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Palauan Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nADESUA ASƐM 17\nMa Yehowa Mmoa Wo Na Ko Tia Ahonhommɔne\n‘Yɛne ahonhommɔne dɔm a wɔwɔ soro hɔnom na anya.’—EFE. 6:12.\nDWOM 55 Munnsuro Wɔn!\n1. Sɛnea Efesofo 6:10-13 ka no, dɛn ne ade baako a ɛka koma pa ara a Yehowa yɛ a ɛma yehu sɛ odwen yɛn ho? Kyerɛkyerɛ mu.\nADE baako a ɛka koma pa ara a Yehowa yɛ a ɛma yehu sɛ odwen n’asomfo ho ne sɛ ɔboa yɛn ma yɛko tia yɛn atamfo. Satan ne adaemone no na wɔyɛ yɛn atamfo pa ara. Yehowa bɔ yɛn kɔkɔ wɔ saa atamfo yi ho, na ɔma yɛn nea yebetumi de ako atia wɔn. (Kenkan Efesofo 6:10-13.) Sɛ yɛma Yehowa boa yɛn na yɛde yɛn ho to no so koraa a, yebetumi ako atia Ɔbonsam. Yebetumi anya ahotoso a na ɔsomafo Paulo wɔ no bi. Ɔkaa sɛ: “Sɛ Onyankopɔn wɔ yɛn afa a, hena na obetumi ne yɛn adi asi?”—Rom. 8:31.\n2. Dɛn na yebehu wɔ adesua yi mu?\n2 Esiane sɛ yɛyɛ nokware Kristofo nti, yɛmma Satan ne adaemone no ho nsɛm nnye yɛn adwene. Yehowa ho ade a yebesua ne ɔsom a yɛde bɛma no no na yɛde yɛn adwene si so pa ara. (Dw. 25:5) Nanso, ehia sɛ yehu nneɛma a Satan yɛ. Adɛn ntia? Sɛnea ɛbɛyɛ a Satan rennya yɛn. (2 Kor. 2:11) Satan ne adaemone no pɛ sɛ wɔdaadaa nkurɔfo. Adesua yi mu no, yebehu ɔkwan titiriw a wɔfa so yɛ saa. Afei nso, yebehu sɛnea yebetumi ako atia wɔn.\nSƐNEA AHONHOMMƆNE DAADAA NKURƆFO\n3-4. (a) Dɛn ne ahonhonsɛm? (b) Gyidi a nkurɔfo wɔ wɔ ahonhonsɛm mu atrɛw akodu he?\n3 Satan ne adaemone no pɛ sɛ wɔdaadaa nkurɔfo. Ahonhonsɛm yɛ ɔkwan titiriw a wɔfa so yɛ saa. Wɔn a wodi ahonhonsɛm kyerɛ sɛ wonim nneɛma a nnipa nnim anaa wotumi yɛ nneɛma bi a nnipa ntumi nyɛ. Nhwɛso bi ni. Ebinom kyerɛ sɛ wɔnam abosonkɔm anaa nsoromma mu hwɛ so tumi hu nea ebesi daakye. Afoforo nso tumi yɛ wɔn ho sɛ wɔne awufo na ɛrekasa. Ebinom di abayisɛm anaa woyi nkonyaa, na wotumi yɛ wɔn adwene sɛ wɔbɛto obi aduru. *\n4 Gyidi a nkurɔfo wɔ wɔ ahonhonsɛm mu no, atrɛw akodu he? Nhwehwɛmu bi a wɔyɛe wɔ aman 18 bi a ɛwɔ Latin Amerika ne Caribbean no ma wohui sɛ, nnipa a wobisabisaa wɔn nsɛm no, mmiɛnsa biara mu baako gye nkonyaayi, abayisɛm, anaa asumansɛm di. Nnipa a wɔn dodow reyɛ adu saa nso gye di sɛ wobetumi ne ahonhom adi nkitaho. Wɔyɛɛ nhwehwemu foforo wɔ aman 18 so wɔ Afrika. Nkurɔfo a wobisabisaa wɔn nsɛm wɔ hɔ dodow no ara kaa sɛ wogye abayisɛm di. Nanso, baabiara a yɛte biara no, ɛsɛ sɛ yɛhwɛ yɛn ho yiye wɔ ahonhonsɛm ho. Nea enti a ɛte saa ne sɛ, Satan pɛ sɛ ɔdaadaa “asase sofo nyinaa.”—Adi. 12:9.\n5. Yehowa bu ahonhonsɛm sɛn?\n5 Yehowa yɛ “nokware Nyankopɔn.” (Dw. 31:5) Enti sɛn na obu ahonhonsɛm? Okyi! Yehowa ka kyerɛɛ Israelfo sɛ: “Ɛnsɛ sɛ obi a ɔyɛ abusude yi bi tena mo mu: obi a ɔma ne babarima anaa ne babea fa ogya mu, nea ɔhyɛ abosonkɔm anaa oyi nkonyaa, nea ɔhwehwɛ hyɛbea ho sɛnkyerɛnne anaa odi asumansɛm, nea ɔkyekyere afoforo anaa ɔkɔ abisa, ɔkɔmfo anaa samanfrɛfo. Yehowa kyi obi a ɔyɛ eyinom.” (Deut. 18:10-12) Kristofo nhyɛ Mmara a Yehowa de maa Israelfo no ase. Nanso yenim sɛ, sɛnea Yehowa bu ahonhonsɛm no nsakrae.—Mal. 3:6.\n6. (a) Sɛn na Satan de ahonhonsɛm pira nkurɔfo? (b) Sɛnea Ɔsɛnkafo 9:5 ka no, tebea bɛn pa ara na awufo wom?\n6 Yehowa bɔ yɛn kɔkɔ wɔ ahonhonsɛm ho, efisɛ onim sɛ Satan fa so pira nkurɔfo. Satan fa ahonhonsɛm so trɛw atosɛm mu. Atosɛm no bi ne sɛ, awufo te ase wɔ baabi. (Kenkan Ɔsɛnkafo 9:5.) Satan san fa ahonhonsɛm so ma ehu ka nkurɔfo, sɛnea ɛbɛyɛ a wɔbɛtwe wɔn ho afi Yehowa ho. Ne botae ne sɛ ɔbɛma nkurɔfo a wodi ahonhonsɛm de wɔn ho ato ahonhommɔne so sen sɛ wɔde wɔn ho bɛto Yehowa so.\nSƐNEA YƐKO TIA AHONHOMMƆNE\n7. Dɛn na Yehowa ka kyerɛ yɛn?\n7 Sɛnea yɛadi kan ahu no, Yehowa ka nea ɛsɛ sɛ yehu na Satan ne adaemone no annya yɛn no kyerɛ yɛn. Momma yɛnhwɛ nneɛma bi a yebetumi ayɛ na ama yɛako atia Satan ne adaemone no.\n8. (a) Dɛn ne ade titiriw a yɛyɛ de ko tia ahonhommɔne? (b) Sɛn na Dwom 146:4 ma yehu atosɛm a Satan ka fa awufo ho?\n8 Kenkan Onyankopɔn Asɛm na dwinnwen ho. Wei ne ade titiriw a yɛyɛ de ko tia atosɛm a ahonhommɔne trɛw mu no. Onyankopɔn Asɛm te sɛ nkrante a ano yɛ nam a etumi paapae atosɛm a Satan trɛw mu no mu anaasɛ ɛma yehu. (Efe. 6:17) Emu baako ne sɛ, Onyankopɔn Asɛm ma yehu sɛ ɛnyɛ nokware sɛ ateasefo tumi ne awufo di nkitaho. (Kenkan Dwom 146:4.) Ɛma yehu nso sɛ Yehowa nkutoo na otumi ka nea ebesi daakye ma ɛbam pɛpɛɛpɛ. (Yes. 45:21; 46:10) Sɛ yɛkenkan Onyankopɔn Asɛm dwinnwen ho daa a, ɛbɛboa yɛn ama yɛako atia na yɛakyi atosɛm a ahonhommɔne pɛ sɛ yegye di no.\n9. Nneyɛe a ɛne ahonhonsɛm wɔ biribi yɛ bɛn na yɛtwe yɛn ho fi ho?\n9 Biribiara a ɛne ahonhonsɛm wɔ biribi yɛ no, twe wo ho fi ho. Esiane sɛ yɛyɛ nokware Kristofo nti, yɛmfa yɛn ho nhyɛ ahonhonsɛm biara mu. Ebi ne sɛ, yɛnkɔ abisa anaa yɛmmɔ mmɔden sɛ yɛne awufo bɛkasa wɔ ɔkwan biara so. Sɛnea yɛadi kan ahu wɔ adesua a edi wei anim mu no, ayiyɛ ho amanne a ɛkyerɛ sɛ awufo da so te ase wɔ baabi no, yɛtwe yɛn ho fi ho. Afei nso, yɛmfa nsoromma mu hwɛ anaa adebisa so nhwehwɛ nea ɛbɛba daakye. (Yes. 8:19) Yenim sɛ nneyɛe a ɛte saa nyinaa yɛ hu pa ara, na ebetumi ama yɛne Satan ne adaemone adi nkitaho.\nSuasua tete Kristofo no; biribiara a ɛne asumansɛm wɔ biribi yɛ a ebia wowɔ no, tow gu, na twe wo ho fi anigyede biara a ahonhonsɛm wom ho (Hwɛ nkyekyɛm 10-12)\n10-11. (a) Bere a ebinom huu nokware no wɔ asomafo no bere so no, dɛn na wɔyɛe? (b) Sɛnea 1 Korintofo 10:21 ka no, adɛn nti na ɛsɛ sɛ yesuasua tete Kristofo no, na yɛbɛyɛ dɛn ayɛ saa?\n10 Asumansɛm ho biribiara a wowɔ no, tow gu. Ná nkurɔfo a wɔte Efeso wɔ asomafo no bere so no bi di ahonhonsɛm. Bere a wohuu nokware no, wosii gyinae a emu yɛ den pa ara. Bible ka sɛ: “Wɔn a wodi asumansɛm no mu pii de wɔn nhoma ba bɛhyew ma obiara hui.” (Aso. 19:19) Saa nkurɔfo no yɛɛ nea wobetumi biara ko tiaa ahonhommɔne. Nkonyaayi ho nhoma a na wɔwɔ no, na ne bo yɛ den pa ara. Nanso wɔamfa ankyɛ anaa wɔantɔn, na mmom wɔsɛee ne nyinaa. Ɛnyɛ nhoma no bo na na ehia wɔn, na mmom nea na ehia wɔn pa ara ne sɛ wɔbɛyɛ nea ɛsɔ Yehowa ani.\n11 Yɛbɛyɛ dɛn asuasua Kristofo a wɔtenaa ase wɔ asomafo no bere so no? Ɛbɛyɛ papa sɛ, biribiara a yɛwɔ a ɛne asumansɛm wɔ biribi yɛ no, yɛtow gu. Ebi ne suman, sɛbɛ anaa bansere, ne biribi foforo biara a nkurɔfo hyɛ anaa wɔwɔ a wɔkyerɛ sɛ wɔde bɔ wɔn ho ban fi ahonhommɔne ho.—Kenkan 1 Korintofo 10:21.\n12. Nsɛm bɛn na ɛsɛ sɛ yebisa yɛn ho wɔ nneɛma a yɛde gyigye yɛn ani ho?\n12 Nneɛma a wode gyigye w’ani no, hwehwɛ mu yiye. Bisa wo ho sɛ: ‘Nhoma ne nsɛmma nhoma, anaa nsɛm a mekenkan wɔ Intanɛt so no fa asumansɛm ho anaa? Nnwom a mitie, sini ne TV so dwumadi a mehwɛ anaa video so agorɔ a midi nso ɛ? Nneɛma a mede gyigye m’ani no, ahonhonsɛm wɔ ebi mu anaa? Abayifo a nkurɔfo kyerɛ sɛ wɔtwe afoforo mogya anaa wohunahuna afoforo, ne sum mu atumfoɔ ho nsɛm wɔ nneɛma a mede gyigye m’ani mu anaa? Nneɛma a mede gyigye m’ani no, ɛma ɛyɛ sɛ nea mfomso biara nni nkonyaayi, aduto, anaa duabɔ ho anaa?’ Nokwarem no, ɛnyɛ anigyede biara a emu nsɛm yɛ bɔsrɛmka anaa anansesɛm na ɛne ahonhonsɛm wɔ biribi yɛ. Sɛ worehwehwɛ nneɛma a wode begyigye w’ani a, si wo bo sɛ wobɛpaw nea ɛbɛboa wo ama woatwe wo ho koraa afi biribiara a Yehowa kyi ho. Yɛpɛ sɛ yɛyɛ nea yebetumi biara sɛ ‘yɛrenyɛ bɔne biara ntia’ Onyankopɔn, anaa yebenya ahonim pa wɔ yɛn Nyankopɔn anim.—Aso. 24:16. *\n13. Dɛn na ɛnsɛ sɛ yɛyɛ?\n13 Nka adaemone ho nsɛm. Ɛsɛ sɛ yesuasua nea Yesu yɛe wɔ wei ho. (1 Pet. 2:21) Ansa na Yesu reba asase so no, na ɔte soro, na na onim Satan ne adaemone no ho nsɛm pii. Nanso, wanka nea saa ahonhommɔne no ayɛ ho asɛm. Ná Yesu pɛ sɛ odi Yehowa ho adanse, na ɛnyɛ sɛ ɔbɛbɔ Satan ho nsɛm dawuru. Yebetumi asuasua Yesu; yɛremmɔ adaemone ho dawuru. Mmom, yɛnam yɛn kasa so da no adi sɛ ‘asɛmpa ahyɛ yɛn koma ma abu so’; ɛno ne nokware no.—Dw. 45:1.\nƐnsɛ sɛ yesuro ahonhommɔne. Yehowa, Yesu, ne abɔfo no wɔ tumi sen wɔn koraa (Hwɛ nkyekyɛm 14-15) *\n14-15. (a) Adɛn nti na ɛnsɛ sɛ yesuro ahonhommɔne? (b) Adanse bɛn na ɛwɔ hɔ a ɛkyerɛ sɛ Yehowa bɔ ne nkurɔfo ho ban nnɛ?\n14 Nsuro ahonhommɔne. Wiase bɔne yi mu no, asiane betumi ato yɛn. Yebetumi anya akwanhyia, yare betumi abɔ yɛn, anaa mpo, yɛawu mpofirim. Nanso, ɛnsɛ sɛ yenya adwene sɛ ahonhom na wɔde ɔhaw ahorow yi ba. Bible ka sɛ “asiane” betumi ato obiara bere a ɔnhwɛ kwan. (Ɔsɛnk. 9:11) Yehowa ama yɛahu sɛ ɔwɔ tumi sen adaemone no koraa. Nhwɛso bi ni. Yehowa amma Satan kwan amma wankum Hiob. (Hiob 2:6) Mose bere so no, Yehowa daa no adi sɛ ɔwɔ tumi sen Egypt akɔmfo no koraa. (Ex. 8:18; 9:11) Yehowa hyɛɛ Yesu anuonyam maa no tumi ma odii Satan ne adaemone no so nkonim, na Yesu tow wɔn fii soro guu asase so. Ɛrenkyɛ wɔbɛtow wɔn agu amoa mu. Wɔde wɔn kogu hɔ a, wɔrentumi nhaw obiara.—Adi. 12:9; 20:2, 3.\n15 Yɛwɔ adanse pii a ɛkyerɛ sɛ Yehowa bɔ ne nkurɔfo ho ban nnɛ. Yɛnhwɛ wei: Yɛreka asɛmpa no, na yɛrekyerɛkyerɛ nokware no wɔ wiase baabiara. (Mat. 28:19, 20) Ɛno nti, yɛma nkurɔfo hu Ɔbonsam nnwuma bɔne no. Nokwasɛm ne sɛ, sɛ Satan nyae a, anka ɔbɛma yɛagyae ɔsom adwuma biara a yɛyɛ, nanso ɔrentumi. Enti, ɛnsɛ sɛ yesuro ahonhommɔne. Yenim sɛ “Yehowa de, n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.” (2 Be. 16:9) Yedi Yehowa nokware a, adaemone no rentumi nyɛ biribi a ɛbɛhaw yɛn afebɔɔ.\nNHYIRA A WƆN A WƆMA YEHOWA BOA WƆN BENYA\n16-17. Egye akokoduru na ama yɛatumi ako atia ahonhommɔne. Ma ɛho nhwɛso.\n16 Egye akokoduru na ama yɛatumi ako atia ahonhommɔne, titiriw bere a yɛn nnamfo anaa yɛn abusuafo a wɔwɔ yɛn ho adwempa sɔre tia yɛn. Nanso, wɔn a wɔda akokoduru a ɛte saa adi no, Yehowa hyira wɔn. Erica yɛ onuawa a ɔte Ghana; yɛnhwɛ nea ɔyɛe. Bere a Erica ma wɔne no suaa Bible no, na wadi mfe 21. Ná Erica papa yɛ ɔkɔmfo, enti na Erica abusuafo pɛ sɛ ɔde ne ho hyɛ ahonhonsɛm mu. Ná wɔpɛ sɛ Erica we mmoa a wɔakum de ayɛ amanne ama ne papa abosom no nam. Erica anwe, enti n’abusuafo no faa no sɛ wabu ne papa abosom no animtiaa. Ɛbaa saa no, abusuafo no adwene yɛɛ wɔn sɛ abosom no bɛtwe wɔn aso ama wɔabobɔ adam anaa wɔayare.\n17 Erica abusuafo yɛe sɛ wɔbɛhyɛ no ama wayɛ amanne no, nanso wanyɛ. Wei ma wotuu Erica fii wɔn fie. Adansefo bi gyee no ne no tenae. Enti, yebetumi aka sɛ Yehowa hyiraa Erica ma onyaa abusua foforo; ne nuanom Kristofo faa no sɛ wɔn nuabea. (Mar. 10:29, 30) Ɛwom sɛ Erica abusuafo poo no, na mpo wɔhyew ne nneɛma de, nanso odii Yehowa nokware, ɔbɔɔ asu, na seesei ɔyɛ daa kwampaefo. Erica nsuro adaemone no. Ɔka n’abusuafo ho asɛm sɛ: “Da biara mebɔ mpae sɛ m’abusuafo no behu Yehowa na wɔasom yɛn Nyankopɔn a ɔwɔ ɔdɔ no na ama wɔade wɔn ho.”\n18. Yɛde yɛn ho to Yehowa so a, nhyira bɛn na yenya?\n18 Ɛnyɛ yɛn nyinaa na wɔbɛsɔ yɛn gyidi ahwɛ wɔ saa kwan yi so. Nanso, ehia sɛ yɛn nyinaa ko tia ahonhommɔne na yɛde yɛn ho to Yehowa so. Yɛyɛ saa a, yebenya nhyira pii na Satan rentumi mfa n’atosɛm nnaadaa yɛn. Afei nso, adaemone ho hu renhyɛ yɛn so. Nea ɛsen ne nyinaa no, yɛbɛhyɛ yɛne Yehowa adamfofa mu den. Osuani Yakobo kaa sɛ: “Mommrɛ mo ho ase nhyɛ Onyankopɔn ase; munsiw Ɔbonsam kwan na obeguan afi mo ho. Mommɛn Onyankopɔn na ɔbɛbɛn mo.”—Yak. 4:7, 8.\nƆkwan bɛn na ahonhommɔne fa so daadaa nkurɔfo?\nDɛn na Yehowa de boa yɛn ma yetumi ko tia ahonhommɔne?\nYɛko tia ahonhommɔne a, nhyira bɛn na yenya?\nDWOM 150 Hwehwɛ Nyankopɔn na Nya Nkwa\n^ nky. 5 Yehowa dɔ yɛn, enti wabɔ yɛn kɔkɔ wɔ ahonhommɔne ne ɔhaw a wobetumi de aba yɛn so ho. Ahonhommɔne pɛ sɛ wɔdaadaa nkurɔfo. Ɔkwan bɛn na wɔfa so yɛ saa? Dɛn na yebetumi ayɛ de ako atia ahonhommɔne? Adesua yi bɛma yɛahu sɛnea Yehowa boa yɛn na ahonhommɔne annaadaa yɛn.\n^ nky. 3 NSƐM BI MU NKYERƐKYERƐMU: Ahonhonsɛm yɛ gyidi ne nneyɛe a adaemone hyɛ akyi. Ebi ne gyidi a nkurɔfo wɔ sɛ, sɛ onipa wu a, ne nipadua na ewu na ne honhom kɔ so tena ase, na ne honhom tumi ne ateasefo di nkitaho, ne titiriw no, ɔnam obi (ɔdebisafo bi) so na ɔyɛ saa. Abayisɛm ne abosonkɔm nso yɛ ahonhonsɛm. Adesua yi mu no, yebehu sɛ nkonyaayi ne asumansɛm na ɛnam. Duabɔ, aduto, anaa amanne a wɔyɛ de dan duabɔ ne aduto nso yɛ nkonyaa. Nanso, sɛ obi fa nyansakwan so dannan ne nsa ntɛmntɛm de yɛ biribi de gyigye nkurɔfo ani a, ɛno nyɛ nkonyaayi.\n^ nky. 12 Asafo mu mpanyimfo nni ho kwan sɛ wɔhyehyɛ mmara fa anigyede ho. Mmom, sɛ Kristoni biara repɛ nea ɔbɛkenkan, nea ɔbɛhwɛ, anaa agorɔ a obedi a, ɛsɛ sɛ ɔde n’ahonim a ɔde Bible atete no no yɛ adwuma. Mmusua ti a wɔn ani da hɔ ma Bible nnyinasosɛm kyerɛ wɔn kwan bere a wɔrepaw nneɛma a wɔn abusua de begyigye wɔn ani no.—Kɔ jw.org® na hwɛ asɛm a wɔato din “Sini ne Nhoma ne Nnwom Bi Wɔ Hɔ a Mobara Anaa?” wɔ YƐN HO NSƐM > NSƐM A NKURƆFO TAA BISA.\n^ nky. 54 MFONI HO NKYERƐKYERƐMU: Yesu ne abɔfodɔm bi mfoni; Yesu di abɔfodɔm no anim sɛ ɔsoro Hene a ɔwɔ tumi. Yehowa ahengua wɔ wɔn atifi.\nWoreyɛ Wo Som Adwuma No Pɛpɛɛpɛ?\nSuasua Yesu Na Nya Asomdwoe\nMfa Wo Ho Nhyɛ Owu Ho Amanne a Ɛne Bible Nhyia Mu\nASETENAM NSƐM Yehuu ‘Ahene a Ne Bo Yɛ Den’\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM April 2019\nƆWƐN-ABAN—NEA ADESUA NSƐM WOM April 2019


2 Beresosɛm 26 AKCB - Matteus 26 LB\n2 Beresosɛm 26:1-23\nUsia Di Yudahene\n1Yuda manfo de Amasia babarima Usia a na wadi mfe dunsia tenaa ahengua so sɛ wɔn hene foforo. 2Usia agya wu akyi no, ɔsan kyekyeree Elot kurow no, na ɔdan maa Yuda. 3Usia dii ade no, na wadi mfirihyia dunsia, na odii hene wɔ Yerusalem mfirihyia aduonum abien. Na ne na a ofi Yerusalem no din de Yeholia. 4Na ɔteɛ wɔ Awurade ani so, sɛnea nʼagya Amasia teɛ no. 5Sakaria bere so no, Usia hwehwɛɛ Onyankopɔn akyi kwan, efisɛ ɔkaa Onyankopɔn suro ho nsɛm kyerɛɛ no. Na esiane sɛ ɔhene no hwehwɛɛ Onyankopɔn akyi kwan no nti, Onyankopɔn maa no nkɔso.\n6Otuu Filistifo so sa, na obubuu Gat, Yabne ne Asdod afasu. Na ɔkyekyeree nkurow afoforo wɔ Asdod fam ne mmeaemmeae bi a ɛwɔ Filistia. 7Ɛnyɛ ɔko a ɔne Filistifo koe no mu nko ara na Onyankopɔn boaa no, na mmom ɔko a ɔne Arabfo a wɔwɔ Gur Baal koe ne Meunifo ko mu nso, ɔboaa no. 8Meunifo no tuaa sonkahiri maa no, na ne din hyeta koduu Misraim, efisɛ na ɔwɔ tumi a ɛso.\n9Usia26.9 Usia dii nkonim wɔ anafo-apuei ne anafo-apuei fam. Israelhene oniɔdenfo Yeroboam II nso hwɛɛ Yuda atifi fam so. sisii ɔwɛn abantenten wɔ Yerusalem wɔ Twɔtwɔw Pon ano, Obon Pon ano ne ɔfasu no ntwea mu no. 10Ɔsan sisii abankɛse wɔ sare so, tutuu mmura bebree, efisɛ na ɔyɛn mmoa pii wɔ Yuda bepɔw ase hɔ. Na ɔyɛ ɔbarima a nʼani gye kua ho. Na ɔwɔ adwumayɛfo bebree a wɔhwɛ ne mfuw ne ne bobeturo a ɛwɔ mmepɔw no nsian mu ne obon nsasebere no so.\n11Na Usia wɔ asraafo a wɔyɛ akofo akɛse a wɔwɔ akodi mu ntetewee. Na wɔyɛ akuw akuw a wɔasiesie wɔn ho ama ɔko. Na Yeiel a ɔyɛ asraafodɔm no kyerɛwfo, ne ne boafo Maaseia na wɔboaboa akofo kuw kɛse yi ano. Na wɔhyɛ Hanania a ɔyɛ ɔhene no mpanyimfo no mu baako ase. 12Mmusua ntuanofo mpenu ahansia na na wɔma saa akofo abenfo yi akwankyerɛ. 13Na asraafodɔm no dodow yɛ mpem ahaasa ne ason, ahannum a wɔn nyinaa nim de. Na wɔada wɔn ho so sɛ wɔbɛboa ɔhene no ako atia ɔtamfo biara. 14Usia maa asraafodɔm no nyinaa nkatabo, mpeaw, nnadekyɛw, agyiraehyɛde, bɛmma ne ahwimmo abo. 15Afei, abenfo bi yɛɛ mfi de sisii Yerusalem afasu no so a ɛtow agyan ne abo fi abantenten no so ne fasu twɔtwɔw so. Nʼanuonyam hyetae, efisɛ Awurade boaa no yiye kosii sɛ onyaa tumi kɛse.\nUsia Bɔne Ne Nʼasotwe\n16Nanso onyaa tumi kɛse no, ɔyɛɛ ahantan a ɛnam so ma ɔhwee ase. Ɔyɛɛ bɔne tiaa Awurade ne Nyankopɔn, efisɛ ɔkɔɔ Awurade Asɔredan kronkronbea hɔ, kɔhyew nnuhuam wɔ afɔremuka no so. 17Ɔsɔfopanyin Asaria ne Awurade asɔfo foforo aduɔwɔtwe, akokodurufo kɔhwehwɛɛ no. 18Wɔka sii ɔhene Usia anim se, “Ɛnyɛ wo Usia na ɛsɛ sɛ wohyew nnuhuam ma Awurade. Ɛyɛ asɔfo nko ara, Aaron mmabarima a, wɔayi wɔn asi hɔ ama saa dwumadi no nko ara adwuma. Fi kronkronbea ha kɔ, efisɛ woayɛ bɔne. Onyankopɔn renhyɛ wo anuonyam wɔ eyi ho.”\n19Usia bo fuw yiye, na wamfa nnuhuamhyew kuruwa a na okura no ansi fam. Ɔne asɔfo no gyina nnuhuam afɔremuka no anim wɔ Awurade Asɔredan no mu no, prɛko pɛ, kwata totɔɔ ne moma so. 20Bere a Asaria ne asɔfo a wɔaka no huu kwata no, wopiapiaa no fii hɔ. Na ɔhene no ankasa pɛɛ sɛ ofi hɔ ntɛm, efisɛ Awurade na na wabɔ no. 21Enti kwata yɛɛ ɔhene Usia kosii sɛ owui. Wɔpam no fi nnipa mu maa ɔno nko ara tenae a wankɔ Awurade Asɔredan mu. Wɔde ne babarima Yotam tenaa ahemfi hɔ ma odii nnipa a wɔwɔ asase no so no so. 22Amos babarima Yesaia akyerɛw Usia ahenni ho nsɛm nkae fi mfiase kosi awiei ato hɔ. 23Usia wui, na esiane sɛ kwata yɛɛ no nti, wosiee no bɛn ahemfo amusiei. Na ne babarima Yotam na odii nʼade sɛ ɔhene.\nAKCB : 2 Beresosɛm 26


Забур 4 CARS - Nnwom 4 AKCB\n1Sɛ misu frɛ wo a, gye me so,\nme trenee Nyankopɔn.\nMa me ɔhome wɔ mʼahohia mu;\nhu me mmɔbɔ na tie me mpaebɔ.\n2Enkosi da bɛn na mobɛdan mʼanuonyam ahohora?\nEnkosi da bɛn na mobɛdɔ nneɛma hunu na moadi ahoni ahuhuw akyi?\n3Hu sɛ Awurade ayi nea ɔwɔ nyamesu ama ne ho;\nAwurade betie, sɛ misu mefrɛ no a.\n4Sɛ mo bo fuw a, monnyɛ bɔne;\nmonyɛ komm na monhwehwɛ mo koma mu.\n5Mommɔ afɔre a ɛfata\n6Nnipa bebree bisa se:\n“Hena na ɔde yiyeyɛ bɛbrɛ yɛn?”\nAwurade, ma wʼanim hann no nhyerɛn yɛn so.\n7Fa anigye mmoroso hyɛ me koma ma\nbere a wɔn aburow ne nsa foforo abu so no.\n8Mɛtɔ hɔ, na mada asomdwoe mu,\nefisɛ wo nko ara, Awurade,\nna woma metena dwoodwoo.\nAKCB : Nnwom 4


12 Enti anuanom, menam Onyankopɔn mmɔborɔhunu so srɛ mo sɛ momfa mo nipadua mma+ sɛ afɔrebɔde+ a ɛte ase+ a ɛyɛ kronkron+ na ɛsɔ Onyankopɔn ani,+ ɔsom kronn+ a adwene wom.+ 2 Na mommfa wiase nhyehyɛe yi su,+ na mmom munnya adwensakra mfa nyɛ mo ho foforo,+ na moasɔ ahwɛ+ ahu Onyankopɔn pɛ a eye na ɛsɔ ani na edi mũ.+ 3 Na menam adom a wɔde ama me no so ka kyerɛ mo mu biara sɛ ommmu ne ho nntra nea ɛsɛ;+ na mmom onnwen nnya anidahɔ adwene,+ sɛnea Onyankopɔn asusuw+ gyidi+ akyekyɛ ama obiara no. 4 Na sɛnea yɛwɔ akwaa bebree wɔ nipadua koro mu,+ na akwaa no nyinaa nni dwuma koro no, 5 saa ara na yɛn nso, ɛwom sɛ yɛdɔɔso de, nanso yɛyɛ nipadua koro+ wɔ Kristo mu, na yɛyeyɛ yɛn ho yɛn ho akwaa.+ 6 Ɛnde esiane sɛ ɛsonsono yɛn akyɛde+ sɛnea adom+ a wɔde adom yɛn te nti, sɛ ɛyɛ nkɔmhyɛ a, momma yɛnhyɛ nkɔm sɛnea gyidi a wɔasusuw ama yɛn no te; 7 anaa sɛ ɛyɛ ɔsom adwuma a, momma yɛntena ɔsom adwuma no mu;+ anaa nea ɔkyerɛkyerɛ+ no, ma ɔntena ne nkyerɛkyerɛ no mu;+ 8 anaa nea otu fo no, ma ɔntena n’afotu mu;+ nea ɔkyekyɛ nneɛma no, onyi ne yam nyɛ;+ nea ɔyɛ ɔhwɛfo+ no, ɔmfa mmɔdenbɔ nyɛ; nea ohu mmɔbɔ+ no, ɔnyɛ no anigye so. 9 Mommma nyaatwom+ mmma mo dɔ+ mu. Munkyi bɔne,+ mommata papa ho.+ 10 Momma mo yam nhyehye mo mma mo ho wɔ onuadɔ mu.+ Munni kan mfa nidi+ mma mo ho mo ho. 11 Monnyɛ mo adwuma anihaw so.+ Monyɛ hyew honhom mu.+ Monsom Yehowa.+ 12 Munni ahurusi anidaso no mu.+ Munnyina pintinn wɔ ahohia mu.+ Munkura mpaebɔ mu denneennen.+ 13 Momma akronkronfo nea wohia.+ Momma mo ani nnye ahɔhoyɛ ho.+ 14 Monkɔ so nhyira wɔn a wɔtaa mo;+ munhyira,+ na monnnome.+ 15 Mo ne wɔn a wodi ahurusi nni ahurusi;+ na mo ne wɔn a wosu nsu. 16 Adwene a mowɔ wɔ mo ho no, munnya saa mma afoforo;+ munnnwinnwen nneɛma akɛse ho,+ na mmom munni nneɛma a ɛba fam akyi.+ Monnyɛ mo ani so anyansafo.+ 17 Mommfa bɔne nntua obiara bɔne so ka.+ Munnwen nneɛma a ɛyɛ fɛ wɔ nnipa nyinaa ani so. 18 Sɛ ɛbɛyɛ yiye a, mo fam de, mo ne nnipa nyinaa ntena asomdwoe+ mu. 19 Adɔfo, munnni mo ho were,+ na mmom munnyaw mma Onyankopɔn abufuw;+ efisɛ wɔakyerɛw sɛ: “Aweredi wɔ me; me ara metua ka, Yehowa na ose.”+ 20 Mmom no, “sɛ ɔkɔm de wo tamfo a, ma no biribi nni; sɛ osukɔm de no a, ma no biribi nnom;+ na wonam saayɛ so bɛboaboa nnyansramma ano agu n’atifi.”+ 21 Mma bɔne nnni wo so nkonim, na mmom kɔ so fa papa di bɔne so nkonim.+


M’ani Sɔ Nneɛma A Ɛsom Bo A Mekae No!\nƆwɛn-Aban—Nea Adesua Nsɛm Wom | August 1, 2001\nKENKAN WƆ Albanian Arabic Armenian (West) Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Shona Silozi Slovak Slovenian Spanish Sranantongo Swahili Swedish Thai Tsonga Tswana Turkish Twi Ukrainian Urdu Vietnamese Zulu\nSƐNEA DRUSILLA CAINE KA KYERƐE\nNá afe no yɛ 1933, na na mewaree Zanoah Caine a ɔno nso yɛ ɔkwampaefo—bere nyinaa somfo—te sɛ me no nkyɛe. Bere a na m’ani agye no, meyɛɛ m’adwene sɛ mɛkɔ akɔka me kunu ho wɔ ne dwumadi mu, nanso ansa na mɛyɛ saa no, na mihia sakre—biribi a na ɛyɛ ade kɛse ma me a mantumi antɔ esiane sɛ na nneɛma mu yɛ den wɔ ahokyere mmere no mu nti. Dɛn na na metumi ayɛ?\nBERE a me kunu nuabarimanom tee m’asɛm no, wɔkɔɔ sumina so bɔɔ mmɔden sɛ wɔbɛhwehwɛ sakre ho nneɛma dedaw de ayɛ bi ama me. Wotumi yɛ ma ɛyɛɛ yiye! Bere a misuaa sɛnea wɔtra so ara pɛ, me ne Zanoah sii mu de anigye kaa yɛn sakre no faa Engiresi amantam Worcester ne Hereford mu, dii obiara a yehyiaa no adanse.\nMansusuw da sɛ gyidi kakra a medaa no adi yi bɛma mahyia nneɛma a ɛsom bo a mɛkae wɔ m’asetra mu no saa. Nanso, na m’awofo a wɔdɔ me no ato me honhom fam asetra fapem ama me.\nƆko Kɛse no mu Mfe a na Emu Yɛ Den\nWɔwoo me wɔ December 1909 mu. Ɛno akyi no, ankyɛ na me maame nsa kaa The Divine Plan of the Ages nhoma no biako, na wɔ 1914 mu no, m’awofo de me kɔhwɛɛ “Photo-Drama of Creation,” no bi wɔ Oldham, Lancashire. (Wɔn a wɔfrɛ wɔn Yehowa Adansefo nnɛ no na wɔyɛɛ ne nyinaa.) Ɛmfa ho sɛnea na meyɛ abofra saa bere no, meda so ara kae sɛnea mede anigye huruhuruw kɔɔ fie wɔ nea mihui no ho no yiye! Ɛno akyi no, Frank Heeley fii Bible adesua kuw bi ase wɔ baabi a na yɛte wɔ Rochdale no. Adesua yi ase a yɛkɔe no boaa yɛn sɛ abusua ma yenyaa Kyerɛwnsɛm no mu ntease pii.\nƆko Kɛse—Wiase Ko I, sɛnea yɛfrɛ no nnɛ—a ɛpae gui saa afe no ara no sɛee asomdwoe a na ɛwɔ yɛn asetra mu no. Wɔfaa me papa kɔɔ sraadi, nanso wannyina afã biara. Sɛnea ɛhɔnom atesɛm nkrataa amanneɛbɔ kyerɛ no, wɔkaa ne ho asɛm wɔ asɛnnibea sɛ “ɔbarima a odi ne ho ni,” na “nnipa a wobu wɔn kyerɛw ne ho nkrataa de kyerɛe sɛ wogye di sɛ ka a ɔka sɛ ɔrenni ako no yɛ nokware.”\nNanso sɛ anka wobeyi no afi sraadi mu koraa no, wɔkyerɛw me papa din sɛ obi a “Ɔrenkɔ Akonno.” Ntɛm ara na wodii ne ho fɛw, sɛnea wɔyɛɛ me ne me maame nyinaa no. Awiei koraa no, wɔsan hwehwɛɛ ne tebea no mu, na wɔma ɔkɔyɛɛ kuadwuma, nanso akuafo no bi faa saa hokwan no de sisii no maa no akatua ketewaa bi anaasɛ wɔamma no hwee koraa. Nea ɛbɛyɛ na me maame ahwɛ abusua no, ɔyɛɛ adwuma a ɛyɛ den—gyee akatua ketewaa bi—denam nkurɔfo fie nneɛma a na ɔhoro ma wɔn no so. Nanso, ɛnnɛ mihu sɛnea tebea horow a ɛyɛ den a mefaa mu me mmofraase no ahyɛ me den; ɛboaa me ma mekyerɛɛ honhom fam nneɛma a ɛho hia kɛse ho anisɔ.\nAnkyɛ na Bible suani a na ɔyɛ nnam, Daniel Hughes bɛkaa yɛn ho. Ná ɔyɛ nkorontufo (otu biriw) wɔ Ruabon, akuraa bi a sɛ wufi baabi a na watu akɔtra wɔ Oswestry kɔ hɔ a, ɛyɛ kilomita 20. Wɔfa Dan, sɛnea na mefrɛ no no, ne yɛn abusua no bɔe, na bere biara a ɔbɛba yɛn nkyɛn no, na ne nkɔmmɔbɔ gyina Kyerɛwnsɛm so. Ɔne yɛn anni nseku da. Wɔfa Dan fii Bible adesua kuw bi ase wɔ Oswestry wɔ 1920 mu, na ɔmaa me The Harp of God nhoma no biako wɔ 1921 mu. M’ani gyee ho, efisɛ ɛmaa ɛyɛɛ mmerɛw maa me sɛ mɛte Bible nkyerɛkyerɛ ase.\nAfei nso, Pryce Hughes, * a akyiri yi ɔbɛyɛɛ Yehowa Adansefo baa dwumadibea a ɛwɔ London no sohwɛfo bae. Na ɔne n’abusua te Bronygarth a ɛbɛn yɛn wɔ Welshfo hye so no, na ne nuabea Cissie bɛyɛɛ me maame adamfo paa.\nMekae anigye a ɛbae wɔ 1922 mu bere a wɔde too gua sɛ ‘yɛmmɔ Ɔhene no ne n’ahenni ho dawuru no.’ Ɛwom sɛ na meda so ara wɔ sukuu mu de, nanso mede anigye kyekyɛɛ nkratawa atitiriw wɔ mfe a edii hɔ no mu, ne titiriw Ecclesiastics Indicted no wɔ 1924 mu. Sɛ mehwɛ m’akyi wɔ saa mfe no mu a, hwɛ hokwan ara a minyae sɛ me ne anuanom mmarima ne mmea anokwafo pii bɔe—wɔn mu binom ne Maud Clark * ne ne yɔnko dwumayɛni Mary Grant, * Edgar Clay, * Robert Hadlington, Katy Roberts, Edwin Skinner, * ne Percy Chapman ne Jack Nathan, * a wɔn nyinaa kɔɔ Canada kɔboaa adwuma wɔ hɔ no.\nBible mu ɔkasa “Ɔpepem Pii a Wɔte Ase Nnɛ no Renwu Da” no bɛyɛɛ adanse a na ɛyɛ ne bere mu de wɔ yɛn asasesin kɛse no mu. Wɔ May 14, 1922 no, Pryce Hughes’ busuani, Stanley Rogers fi Liverpool bɛmaa ɔkasa yi wɔ Chirk, akuraa bi a ɛwɔ kurow a yɛte mu no atifi fam no ase, na akyiri yi saa anwummere no, ɔmaa kasa no wɔ The Picture Playhouse wɔ Oswestry. Meda so ara wɔ saa ɔkasa no nsaano krataa a yɛhyɛɛ da tintimii no bi. Saa bere yi nyinaa no, ahwɛfo akwantufo—ɔsom ho akwantufo, sɛnea na yɛfrɛ wɔn no—baasa, Herbert Senior, Albert Lloyd, ne John Blaney kɔɔ so hyɛɛ yɛn kuw ketewa no den.\nMisii gyinae sɛ mɛbɔ asu wɔ 1929 mu. Na madi mfe 19, na saa bere koro no ara na mihyiaa me sɔhwɛ ankasa a edi kan. Mihyiaa aberante bi a na ne papa yɛ ɔmanyɛfo. Ná yɛn mu biara ani gye ne yɔnko ho, na ɔka kyerɛɛ me sɛ ɔbɛware me. Afe ansa na merehyia no no, woyii nhoma Government adi, enti memaa no biako. Nanso ankyɛ na ɛbɛdaa adi sɛ onni ɔsoro nniso a ɛyɛ nhoma no asɛmti no ho anigye biara. Ná mifi nea masua mu nim sɛ wɔhyɛɛ tete Israelfo no sɛ wɔne wɔn a wonnye nni nnni ayeware, ne sɛ saa mmara yi fa Kristofo ho nso. Enti, ɛwom sɛ na ɛyɛ den ma me sɛ mɛyɛ saa de, nanso mampene so amma no.—Deuteronomium 7:3; 2 Korintofo 6:14.\nMinyaa ahoɔden fii ɔsomafo Paulo nsɛm yi mu: “Mommma yɛmmmrɛ papayɛ mu; na sɛ yɛampa abaw a, yebetwa so aba ne bere mu.” (Galatifo 6:9) Wɔfa Dan nso boaa me bere a ɔkyerɛw me sɛ: “Wɔ sɔhwɛ nketewa ne akɛse nyinaa mu no, fa asɛm a ɛwɔ Romafo 8, nkyekyem 28 no di dwuma: “Yenim sɛ wɔn a wɔdɔ Onyankopɔn no, ade nyinaa di boa wɔn na ewie wɔn yiye, wɔn a wɔnam n’atirimbɔ no so afrɛ wɔn no.” Ná ɛnyɛ mmerɛw, nanso na minim sɛ masi gyinae a ɛteɛ. Saa afe no mede me ho hyɛɛ akwampae adwuma mu.\nAsɛyɛde Ho Dwuma a Yedi\nWɔ 1931 mu no, yenyaa edin Yehowa Adansefo, na saa afe no, yɛde nhomawa The Kingdom, the Hope of the World yɛɛ ɔsatu nnam so. Yɛde bi maa ɔmanyɛfo, ɔsɔfo, ne adwumawura biara. Ná m’asasesin ano fi Oswestry kosi Wrexham, a ɛyɛ bɛyɛ kilomita 25 wɔ atifi fam. Ná ɛyɛ den sɛ mɛyɛ ne nyinaa mu adwuma awie.\nWɔ nhyiam kɛse bi ase wɔ Birmingham afe a edi hɔ no, wɔde too gua sɛ wohia nnipa 24 a wobetu wɔn ho ama. Yɛn mu 24 de yɛn din mae anigye so sɛ yɛbɛyɛ adwuma foforo yi a na yennim sɛnea na adwuma no te ankasa. Hwɛ sɛnea yɛn ho dwiriw yɛn bere a wɔkyekyɛɛ yɛn mu abien abien sɛ yɛmfa nhomawa koro no ara, The Kingdom, the Hope of the World, nkɔma bere a na yɛde krataa a wɔakyerɛw so de rebɔ Ahenni no ho dawuru abɔ yɛn anim ne yɛn akyi no.\nBere a na yɛreyɛ adwuma wɔ baabi a asɔredan no wɔ no, na mefɛre paa, nanso mekyekyee me werɛ sɛ obiara nnim me wɔ saa kurow no mu. Nanso onipa a odii kan baa me nkyɛn ne m’adamfo bi a na me ne no kɔ sukuu, a ɔhwɛɛ me haa kae sɛ: “Dɛn koraa na woahyehyɛ wo ho saa reyɛ yi?” Saa osuahu no maa nipa ho suro biara a na ɛwɔ me mu no fii me mu!\nYɛtoa Yɛn Akwantu no So\nWɔ 1933 mu no, mewaree Zanoah, ɔbarima kunafo a na wanyin sen me mfe 25. Ná Zanoah yere a odi kan no yɛ Bible Suani a ɔyɛ nsi, na Zanoah kɔɔ so de nokwaredi yɛɛ ne som adwuma no wɔ ne wu akyi. Ankyɛ na yetu fii England kɔɔ yɛn asasesin foforo a ɛwɔ North Wales, bɛyɛ kilomita 150 no mu. Yɛde yɛn nnaka, bag ne yɛn nneɛma a ɛho hia yɛn no sensɛn yɛn sakre no nsa a dade hyɛ ntam no so, na yɛhyehyɛɛ bi wɔ nnaka a esi akyi no mu, nanso yetumi duu baabi a yɛrekɔ no! Na yentumi nkɔ nnyaw yɛn sakre no wɔ saa dwumadi no mu—ɛde yɛn kɔɔ baabiara, kɔɔ baabi a na ɛreyɛ adu Cader Idris, Welshfo bepɔw bi a ne tenten bɛyɛ mita 900 no atifi. Na ɛyɛ anigye paa sɛ yenyaa nnipa a na wɔrepɛ “ahenni ho asɛmpa yi” atie.—Mateo 24:14.\nYeduu hɔ no ankyɛ na nkurɔfo fii ase ka kyerɛɛ yɛn sɛ obi a wɔfrɛ no Tom Pryce aka asɛm no bi akyerɛ wɔn sɛnea yɛreyɛ no ara. Akyiri yi yekohuu Tom wɔ baabi a ɔte wɔ Long Mountain, baabi a ɛbɛn Welspool—na hwɛ sɛnea yɛn ho dwiriw yɛn! Bere a mifii adansedi adwuma ase no na memaa no Bible adesua nhoma a ɛne Reconciliation no. N’ankasa suae, na ɔkyerɛw krataa kɔɔ London sɛ wɔmmrɛ no nhoma pii, na efi saa bere no, ɔde nsi aka ne gyidi foforo no ho asɛm akyerɛ afoforo. Yɛne no nyaa fekubɔ a ɛyɛ anigye nnɔnhwerew pii bere a na yɛn baasa nyinaa taa sua ade bom de hyɛ yɛn ho yɛn ho nkuran no.\nNhyira Fi Asiane Bi Mu Ba\nWɔ 1934 mu no, wɔtoo nsa frɛɛ akwampaefo a na wɔbɛn North Wales nyinaa sɛ wɔnkɔ Wrexham nkɔboa ma wɔnkyekyɛ nhomawa Righteous Ruler. Ade rebɛkye ma yɛafi ɔsatu kɛse yi ase no, asiane kɛse bi sii ɔman no mu. Ɔtopae bi toe wɔ Gresford ma nkoron a wotu biriw wom wɔ hɔ a ɛwɔ Wrexham atifi fam no kunkum nnipa a wotu biriw no 266. Mmofra bɛboro 200 agyanom wuwui, na mmea 160 yɛɛ akunafo.\nNá ɛsɛ sɛ yɛkyerɛw wɔn a wɔahwere abusuafo no din, kɔ wɔn nkyɛn, na yɛma wɔn nhomawa. Edin a wɔbɔ kyerɛɛ me no biako ne Owurayere Chadwick a ɔhweree ne babarima a na wadi mfe 19 no. Bere a mekɔɔ ne nkyɛn no, na ne babarima panyin, Jack aba rebɛsra ne maame akyekye ne werɛ. Aberante yi huu me, nanso wanka. Bere bi akyi no, ɔkenkan nhomawa no, na ɔhwehwɛɛ nhomawa foforo a mede maa no mfe bi a na atwam, The Final War no akyi kwan.\nJack ne ne yere, May, huu baabi a na mete, na wobegyee nhoma no bi kaa ho. Wɔ 1936 mu no, wɔpenee so ma yɛyɛɛ nhyiam ahorow wɔ wɔn fie a ɛwɔ Wrexham. Bere a Albert Lloyd bɛsraa yɛn asram asia akyi no, yɛhyehyɛɛ asafo wɔ hɔ ma Jack Chadwick yɛɛ ɔhwɛfo guamtrani. Mprempren asafo ahorow abiɛsa na ɛwɔ Wrexham.\nIndiafo Atubrafo Dan a Esi Kar So Mu Asetra\nƐde besi saa bere yi no, na yɛtra dan biara a yɛn nsa bɛka mu bere a yetu kɔ mmeae ahorow no, nanso Zanoah sii gyinae sɛ bere aso sɛ yɛn ankasa nya yɛn fie a yebetumi atwe akɔ baabi foforo. Ná me kunu yɛ Indiani tubrani duadwumfo a ne ho akokwaw yiye, enti ɔyɛɛ Indiafo atubrafo dan a kar twe a yɛbɛtra mu. Yɛtoo dan no din Elizabeth, Bible mu din a ɛkyerɛ “Onyankopɔn a ne Nneɛma Dɔɔso.”\nMekae baabi a yɛtrae bere bi titiriw—na ɛwɔ nnuaba turo bi mu wɔ asuten bi ho. Me fam no, na ɛte sɛ Paradise! Ɛmfa ho sɛ na ɔdan a kar twe yi nni mu ahe biara no, biribiara ansɛe anigye a yɛde traa mu mfe pii no. Sɛ edu awɔw bere a, yɛn mpasotam no kyenkyene fomfam dan no ho, na nsu a na egu fam dan asukyenee haw yɛn bere nyinaa. Ɛtɔ mmere bi a na ɛsɛ sɛ yɛsaw nsu fi baabi a emu twe kakra soa de ba dan no ho, nanso yɛn nyinaa tumi dii ɔhaw yi so.\nAwɔw bere bi na meyare, na yenni sika, na na aka yɛn aduan ketewaa bi. Zanoah traa mpa so, soo me nsam, na ɔkenkan Dwom 37:25 kyerɛɛ me: “Mayɛ abofra, na afei mabɔ akora, nanso minhuu onipa trenee a wɔapa no anaasɛ n’asefo srɛ aduan.” Bere a na ɔrehwɛ m’anim no, ɔkae sɛ: “Sɛ biribi ansi seesei a, yɛbɛsrɛsrɛ ade, na minnye nni sɛ Onyankopɔn bɛma biribi a ɛte saa asi!” Ɛno akyi no, opue kodii yɛn afipamfo adanse.\nBere a Zanoah san bae owigyinae sɛ ɔrebɛyɛ biribi ama manom no, na nhoma kotoku bi da n’akyi retwɛn no. Na sika £50 (US dɔla 75) a efi ne papa nkyɛn na ehyem. Mfe bi a abɛsen kɔ mu no, wɔde sikadi bi ho asɛm too Zanoah so, nanso na afei de wɔahu sɛ ɛnyɛ ɔno na odii sika no. Enti na wɔde akyɛde yi rebɛpata no. Hwɛ sɛnea ɛbaa bere pa mu!\nAsuade a Ɛyɛ Yaw na Mfaso Wɔ So\nƐtɔ mmere bi a, mfe pii twam ansa na yɛasua biribi afi nneɛma bi mu. Sɛ mɛkyerɛkyerɛ mu a: Ansa na merefi sukuu wɔ 1927 mu no, midii m’adesuakuw mufo nyinaa ne m’akyerɛkyerɛfo adanse—gye obiako, Lavinia Fairclough. Esiane sɛ na obiara ani nnye nea mɛyɛ wɔ asetram ho, na me ne Awuraa Fairclough nka papa nti, misii gyinae sɛ merenka asɛm no nkyerɛ no. Nanso susuw sɛnea me ho dwiriw me—na m’ani gyei—mfirihyia 20 akyi bere a me maame ka kyerɛɛ me sɛ saa ɔkyerɛkyerɛfo yi aba abɛsra ne kan nnamfonom ne mmofra a ɔkyerɛɛ wɔn ade no aka kyerɛ wɔn sɛ afei de ɔyɛ Yehowa Dansefo no!\nBere a yehyiae no, mekyerɛkyerɛɛ no nea enti a manka me gyidi ne nhyehyɛe a na mayɛ ho asɛm ankyerɛ no no. Ɔyɛɛ komm tiei na ɔkae sɛ: “Mahwehwɛ nokware no bere nyinaa. Ná ɛyɛ m’asetra mu ade a mehwehwɛ!” Saa osuahu yi yɛɛ asuade a ɛyɛ yaw na mfaso wɔ so maa me—sɛ merensiw adanse a medi obiara a mehyia no so, na merenhwɛ nnipa biara anim da.\nƆko Foforo—Ne Ɛno Akyi\nƆko pempɛn so bio bere a 1930 mfe no rekɔ awiei no. Wogyinaa nhyehyɛe a wɔne me nuabarima kumaa Dennis, a mesen no mfe du yɛe a ɛne sɛ ɔrennyae n’adwuma no so yii no fii sraadi mu. Ná ɔnkyerɛɛ nokware no ho anigye da, enti me ne me kunu kasa kyerɛɛ yɛn hɔnom akwampaefo a wɔne Rupert Bradbury ne ne nua barima kumaa David sɛ ebia wɔbɛkɔ akɔsra no a. Wɔyɛɛ saa, na wɔne no suaa Bible no. Wɔbɔɔ Dennis asu wɔ 1942 mu, na akyiri yi ɔde ne ho hyɛɛ akwampae adwuma no mu, na wɔpaw no sɛ ɔhwɛfo kwantufo wɔ 1957 mu.\nYɛwoo yɛn babea, Elizabeth, wɔ 1938 mu, na nea ɛbɛyɛ na yɛatumi adi abusua no ahiade ho dwuma no, Zanoah trɛw yɛn dan a kar twe no mu. Bere a yɛn babea a ɔto so abien, Eunice dii so bae wɔ 1942 mu no, yebehui sɛ ɛbɛyɛ papa sɛ yɛtra faako. Esiane eyi nti, Zanoah gyaee akwampae adwuma mfe kakraa bi, na yetu kɔɔ fie ketewaa bi a na ɛbɛn Wrexham mu. Akyiri yi, yɛkɔtraa Middlewich wɔ mantam a ɛtoa so wɔ Cheshire mu. Ɛhɔ na me kunu a medɔ no no wui wɔ 1956 mu.\nYɛn mmabea baanu no bɛyɛɛ bere nyinaa asomfo, na wɔn baanu nyinaa aware. Eunice ne ne kunu, a ɔyɛ asafo mu panyin no da so som sɛ akwampaefo atitiriw wɔ London. Elisabeth kunu nso yɛ asafo mu panyin, na m’ani gye sɛ wɔne wɔn mma, ne me mmanananom baanan no te bɛn wɔ Preston, Lancashire.\nM’ani gye sɛ mitumi nantew fi me fie pon ano kɔ Ahenni Asa a kar kwan na etwa yɛn ntam no so. Nnansa yi mfe mu no, me ne wɔn a wɔka Gujarati kasa a wɔn nso wohyiam wɔ hɔ no na abɔ fekuw. Kasa no a misua no nyɛ mmerɛw esiane sɛ seesei m’aso reyɛ asi nti. Ɛtɔ mmere bi a, ɛyɛ den sɛ mɛte nsɛm bi yiye sɛnea mmofra te no. Nanso ɛyɛ adwuma a ne yɛ yɛ anigye.\nMeda so ara tumi ka asɛm wɔ afie afie mu yɛ Bible adesua wɔ me fie. Sɛ nnamfonom ba bɛsra me a, m’ani gye bere nyinaa sɛ mɛka me suahu ahorow a minyaa no mfiase no bi akyerɛ wɔn. M’ani sɔ nneɛma a ɛsom bo a mekae, ne nhyira horow a manya wɔ Yehowa ahyehyɛde a me ne no abɔ bɛyɛ mfirihyia 90 ni no paa.\n^ nky. 13 Pryce Hughes asetram nsɛm “Ahyehyɛde Nokwafo no Anammɔn Mu Nante,” puei wɔ April 1, 1963 Ɔwɛn-Aban mu.\n^ nky. 14 Yehowa asomfo anokwafo yi ho asetram nsɛm apue Ɔwɛn-Aban a aba dedaw mu.\n[Mfonini wɔ kratafa 25]\nNsaano krataa a yɛde rebɔ Bible mu ɔkasa “Ɔpepem Pii a Wɔte Ase Nnɛ Renwu Da” a mitiei wɔ May 14, 1922 no ho dawuru\nMe ne Zanoah bere a yɛwaree wɔ 1933 mu akyi pɛɛ no\nMigyina “Elizabeth” yɛn dan a kar twe a me kunu yɛe no ho\nShare Share M’ani Sɔ Nneɛma A Ɛsom Bo A Mekae No!\nw01 8/1 kr. 23-27\nGyidi Hokwan A Wowɔ\nDɛn Nti Na Wugye Nea Wugye Di Yi Di?\nSo Wubetumi “Ayiyi Papa Ne Bɔne Mu”?\nMa Wo Nkɔso Nna Adi\nOnyankopɔn Apopa Ne Nusu\nMa Suban Nni Mmoa Wo\nDi Wo Nkɔso Mu Akwanside Ahorow So!\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 1, 2001\nShare Share ƆWƐN-ABAN—NEA ADESUA NSƐM WOM August 1, 2001\nƆWƐN-ABAN—NEA ADESUA NSƐM WOM August 1, 2001


Asomafo 9 NA-TWI - Saulo adwensakra - Saa bere no na Saulo - Bible Gateway\nAsomafo 8Asomafo 10\nAsomafo 9 Nkwa Asem (NA-TWI)\n9 Saa bere no na Saulo ani abere sɛ ɔbɛtɔre Kristo akyidifo no ase. 2 Ɔkɔɔ ɔsɔfo panyin no nkyɛn kogyee adansedi krataa a ɛbɛma no tumi ama wakɔ hyiadan mu wɔ Damasko akɔkyekyere Yesu akyidifo, mmea ne mmarima, na ɔde wɔn akɔ Yerusalem.\n3 Ɔreyɛ abɛn Damasko no, prɛko pɛ, hann bi fi soro twa faa ne ho, 4 ma otwa hwee fam. Afei ɔtee nne bi se, “Saulo! Adɛn nti na wotaa me?”\n5 Saulo bisae se, “Ɛyɛ wo hena, Awura?” 6 Nne no buae se, “Ɛyɛ me Yesu a wotaa me no. Sɔre na kɔ kurow no mu na wɔbɛkyerɛ wo nea ɛsɛ sɛ woyɛ.”\n7 Nnipa a wɔne Saulo nam no gyinae a wɔantumi anka hwee; wɔtee nne no nanso wɔanhu obiara. 8 Afei Saulo sɔre fii fam hɔ buee n’ani nanso na onhu ade. Enti wokitakita no nkakrankakra de no kɔɔ Damasko. 9 Nnansa a odii wɔ Damasko no na onhu hwee. Na onnidi na ɔnnom nso.\n10 Na osuani bi wɔ Damasko a wɔfrɛ no Anania. Awurade frɛɛ no anisoadehu mu se, “Anania!” Ogyee so se, “Awurade!”\n11 Awurade ka kyerɛɛ no se, “Kɔ Yuda fi a ɛwɔ Tempɔn Tee no so na kobisa ɔbarima bi a wɔfrɛ no Saulo a ofi Tarso no ase; ɔrebɔ mpae. 12 Anisoadehu mu, ohuu ɔbarima bi a wɔfrɛ no Anania a ɔde ne nsa too no so sɛnea ɛbɛyɛ a ɔbɛsan ahu ade.”\n13 Anania buae se, “Awurade, mate saa ɔbarima yi ho nsɛm bebree, ne ɔhaw a ɔhaw w’akyidifo wɔ Yerusalem no. 14 Wakɔ asɔfo mpanyin nkyɛn akogye adansedi krataa a ɛbɛma no tumi na ɔde akyere obiara a ɔbɔ wo din wɔ ha no.”\n15 Awurade ka kyerɛɛ Anania se, “Kɔ! Efisɛ, ɔno na mayi no a menam ne so bɛma Amanamanmufo ne ahemfo ne Israelfo nyinaa ate me din. 16 Na mɛkyerɛ no amane a esiane me din nti obehu.”\n17 Afei, Anania kɔɔ fie hɔ de ne nsa guu Saulo so kae se, “Onua Saulo, Awurade Yesu no ankasa a oyii ne ho adi kyerɛɛ wo kwan so bere a woreba no asoma me se, memmebue w’ani na hu ade, na Honhom Kronkron nhyɛ wo ma. 18 Amonom hɔ ara, biribi a ɛte sɛ abon fii n’ani so na ohuu ade. Ɔsɔre maa wɔbɔɔ no asu. 19 Onyaa aduan bi di mee no, ne ho sanee no. Saulo dii nna kakra wɔ asuafo a na wɔwɔ Damasko no nkyɛn.\nSaulo ka Asɛmpa no wɔ Damasko\n20 Ofii ase kaa Asɛmpa no wɔ hyiadan mu se, Yesu yɛ Onyankopɔn Ba ampa.\n21 Nnipa a wɔtee asɛm a ɔkae no nyinaa ho dwiriw wɔn ma wobisae se, “Ɛnyɛ saa ɔbarima yi na na okum wɔn a wɔbɔ saa din yi wɔ Yerusalem no anaa? Na yɛate sɛ ɔbaa ha sɛ ɔrebɛkyere wɔn a wɔbɔ saa din yi nyinaa de wɔn akɔma asɔfo mpanyin.”\n22 Saulo asɛnka no mu yɛɛ den; nnipa no gyee nsɛm a ɔka faa Yesu ho sɛ ɔno ne Agyenkwa no dii. Yudafo a wɔte Damasko no antumi anka nsɛm a ɔkae no ho hwee.\n23 Nna bi akyi no, Yudafo no bɔɔ Saulo ho pɔw sɛ wobekum no 24 nanso Saulo tee pɔw a wɔbɔe wɔ ne ho no. Na wɔtetɛw no wɔ kurow no apon ano awia ne anadwo apɛ no akum no. 25 Anadwo bi Saulo akyidifo de no sii kɛntɛn bi mu twetwee no faa ɔfasu so gyaa no sii fam.\nSaulo kɔ Yerusalem\n26 Saulo kɔɔ Yerusalem no, ɔpɛe sɛ ɔde ne ho kɔbɔ asuafo no ho nanso wosuroo no, efisɛ, na wonnye nni sɛ wasakra abɛyɛ osuani. 27 Barnaba kɔfaa no kɔɔ asuafo no nkyɛn. Ɔkaa wɔn sɛnea Awurade yii ne ho adi kyerɛɛ Saulo na ɔkasa kyerɛɛ no wɔ Damasko kwan so no ne sɛnea ɔde akokoduru kaa Yesu ho asɛm wɔ Damasko no. 28 Saulo ne wɔn tenae na ɔde akokoduru kaa Awurade asɛm no wɔ Yerusalem nyinaa. 29 Saulo ne Helenifo nyaa akasakasa enti wɔbɔɔ pɔw sɛ wobekum no. 30 Bere a gyidifo no tee pɔw a Helenifo no bɔe wɔ Saulo ho no, wɔde no kɔɔ Kaesarea gyaa no kwan ma ɔkɔɔ Tarso.\n31 Afei asafo a wɔwɔ Yudea, Samaria ne Galilea no nyinaa asom dwoo wɔn. Asafo no nam Honhom Kronkron so timii. Nnipa pii bɛkaa wɔn ho na wɔtenaa ase wɔ Awurade suro mu.\nPetro sa nyarewa\n32 Petro tutuu akwan kɔɔ mmeaemmeae. Da bi, ɔkɔsraa gyidifo a wɔwɔ Lida no, 33 ohyiaa ɔbarima bi a ne din de Enia a wabubu agu kɛtɛ so mfe awotwe wɔ hɔ.\n34 Petro ka kyerɛɛ no se, “Enia, Awurade Yesu Kristo nsa wo yare. Sɔre na yi wo kɛtɛ!” Amonom hɔ ara, Enia sɔree. 35 Nnipa a wɔte Lida ne Saron no nyinaa huu no no, wɔde wɔn ho maa Awurade.\n36 Na ɔbea gyidini bi te Yopa a ne din de Tabita a ne nkyerɛase ne Dorka a ase ne ɔwansan. Saa ɔbea yi de n’adagyew nyinaa yɛɛ papa boaa ahiafo. 37 Saa bere koro yi ara mu na ɔyare bɔɔ no ma owui. Woguaree no de no kɔtoo abansoro dan bi mu. 38 Esiane sɛ Lida bɛn Yopa no nti, asuafo a wɔwɔ Yopa no tee sɛ Petro wɔ Lida no, wɔsomaa mmarima baanu kɔsrɛɛ no sɛ ɔnyɛ ntɛm mmra.\n39 “Petro yɛɛ ntɛm ne wɔn kɔe. Oduu hɔ no, wɔde no kɔɔ abansoro dan no mu. Akunafo a na wɔwɔ hɔ no nyinaa begyinagyinaa Petro ho sui de ntade ne ntama a Tabita te ase no ɔpam maa wɔn no kyerɛɛ no. 40 Petro maa wɔn nyinaa fii adi. Afei obuu nkotodwe bɔɔ mpae dan n’ani kyerɛɛ amu no kae se, “Tabita, sɔre!” Tabita tew n’ani na ohuu Petro no, ɔsɔre tenaa ase. 41 Petro soo ne nsa ma ɔsɔre gyinaa hɔ. Afei Petro frɛɛ gyidifo no ne akunafo no nyinaa de no maa wɔn.\n42 Saa asɛm yi trɛwee wɔ Yopa nyinaa maa nnipa pii gyee Awurade dii. 43 Petro tenaa Simon a ɔhyɛ mmoa nhoma aduru no nkyɛn wɔ Yopa kyɛe kakra.